1 Korintotɔwo 15 | Biblia Le Internet Dzi | Xexe Yeye Gɔmeɖeɖe (1984)\n1 Korintotɔwo 15:1-58\n15 Ke nɔviwo, mele ŋku ɖom nya nyui si megblɔ na mi, si hã miexɔ, si me miele tsitre hã ɖo, la dzi na mi; 2 esi dzi woto le mia ɖem hã, hekpe ɖe nya siwo megblɔ esime meɖe gbeƒã nya nyui la na mi ŋu, ne mielé eme ɖe asi sesĩe ko; ne menye nenema o la, ekema menye taɖodzinu aɖeke tae mieva zu xɔsetɔwo ɖo o. 3 Elabena le nu gbãtɔwo dome la, metsɔ nu siwo nye hã mexɔ la de asi na mi, be Kristo ku ɖe míaƒe nu vɔ̃wo ta le Ŋɔŋlɔawo nu; 4 eye be woɖii, ɛ̃, be wofɔe ɖe tsitre le ŋkeke etɔ̃agbe le Ŋɔŋlɔawo nu; 5 eye be eɖe eɖokui fia Kefas, emegbe la, ame wuieveawo. 6 Le ema megbe la, eɖe eɖokui fia nɔvi siwo wu alafa atɔ̃ zi ɖeka, ame siwo dometɔ akpa gãtɔ kpɔtɔ li va se ɖe fifia, gake wo dometɔ aɖewo dɔ alɔ̃ le ku me. 7 Le ema megbe la, eɖe eɖokui fia Yakobo, eye le emegbe la, apostoloawo katã; 8 gake mlɔeba la, eɖe eɖokui fia nye hã, abe ame si ƒe ŋkeke mede hafi wodzii o ene. 9 Elabena nyee nye suetɔ le apostoloawo dome, eye nyemedze be woayɔm be apostolo o, elabena meti Mawu ƒe hame la yome. 10 Gake le Mawu ƒe amenuveve me la, mezu nu si menye egbea. Eye amenuveve si wòɖe fiam la mezu dzodzro o, ke boŋ medze agbagba geɖe wu wo katã, ke hã, menye nyee o, ke boŋ Mawu ƒe amenuveve si li kplim lae. 11 Ke hã, eɖanye nyee o, eɖanye woawoe o, aleae míele gbeƒã ɖem, eye alea miexɔe se. 12 Ke ne wole gbeƒã ɖem Kristo be, wofɔe ɖe tsitre tso ame kukuwo dome ɖe, aleke wɔ mia dometɔ aɖewo le gbɔgblɔm be ame kukuwo ƒe tsitretsitsi aɖeke meli o? 13 Ne vavãe wònye be ame kukuwo ƒe tsitretsitsi aɖeke meli o la, ekema womefɔ Kristo hã ɖe tsitre o. 14 Eye ne womefɔ Kristo ɖe tsitre o la, ekema míaƒe gbeƒãɖeɖe la nye dzodzro nyateƒe, eye míaƒe xɔse hã nye dzodzro. 15 Gawu la, woakpɔ mí be míenye Mawu ƒe aʋatsoɖasefowo, elabena míeɖia ɖase ɖe Mawu ŋuti be, efɔ Kristo la ɖe tsitre, evɔ mefɔe ɖe tsitre hafi o ne vavãe wònye be womefɔa ame kukuwo ɖe tsitre o. 16 Elabena ne womafɔ ame kukuwo ɖe tsitre o la, ekema womefɔ Kristo hã ɖe tsitre o. 17 Gawu la, ne womefɔ Kristo ɖe tsitre o la, ekema viɖe aɖeke mele miaƒe xɔse ŋu o; miegakpɔtɔ le miaƒe nu vɔ̃wo me. 18 Ɛ̃, ekema ame siwo dɔ alɔ̃ le ku me le Kristo me hã nu yi tegbee. 19 Ne agbe sia ɖeɖe me koe míekpɔa mɔ na Kristo le la, ekema míaƒe nue wɔ nublanui wu le amewo katã dome. 20 Ke hã, wofɔ Kristo, ame si nye gbãtɔ le ame siwo dɔ alɔ̃ le ku me dome la, ɖe tsitre tso ame kukuwo dome. 21 Elabena esi wònye ame aɖe dzie ku to va ta la, ame kukuwo ƒe tsitretsitsi la hã to ame aɖe dzi va. 22 Elabena ale si ko amewo katã le kukum le Adam me la, nenema kee woagbɔ agbe wo katã hã le Kristo la me. 23 Gake ame sia ame le eƒe ɖoɖo nu: Kristoe nye gbãtɔ, emegbe la, ame siwo nye Kristo la tɔ le eƒe anyinɔɣi la. 24 Azɔ, nuwuwua, esime wòatsɔ fiaɖuƒe la ade asi na Mawu, si nye Fofoa, ne eɖe dziɖuɖu katã kple amegãnyenye katã kpakple ŋusẽ ɖa vɔ. 25 Elabena ele be wòaɖu fia va se ɖe esime Mawu natsɔ futɔwo katã ade eƒe afɔ te. 26 Woaɖe ku, si nye futɔ mamlɛtɔ, la ɖa. 27 Elabena Mawu “tsɔ nuwo katã de eƒe afɔ te.” Gake esi wògblɔ be ‘wotsɔ nuwo katã de ete’ la, edze ƒãa be ame si tsɔ nuwo katã de ete ya mele eme o. 28 Gake ne wotsɔ nuwo katã de ete vɔ la, ekema Vi la ŋutɔ hã atsɔ eɖokui ade Ame si tsɔ nuwo katã de ete la te, bene Mawu nanye nuwo katã na ame sia ame. 29 Ne menye nenema o la, nu kae ame siwo nyrɔm wole bene woazu ame kukuwo la awɔ? Ne womafɔ ame kukuwo ɖe tsitre kura o la, ekema nu ka tae wole wo nyrɔm bene woanɔ alea? 30 Nu ka tae míele afɔku me le gaƒoƒo ɖe sia ɖe me hã ɖo? 31 Medzea ŋgɔ ku gbe sia gbe. Nɔviwo, aseye si metsona le mia ta le mía Aƒetɔ Kristo Yesu me lae metsɔ le kpe ɖom nya sia dzi. 32 Ne mewɔ avu kple lã wɔadãwo le Efeso abe ale si ame bubuwo wɔe ene ɖe, viɖe kae wònye nam? Ne womafɔ ame kukuwo ɖe tsitre o la, ekema “mina míaɖu nu, eye míano nu, elabena etsɔ míele kuku ge.” 33 Migana woakplɔ mi atrae o. Hadede vɔ̃wo gblẽa nɔnɔme nyuiwo. 34 Minyɔ, eye minɔ ŋute hena nu dzɔdzɔe wɔwɔ, eye miganɔ nu vɔ̃ wɔwɔ dzi o, elabena ame aɖewo menya Mawu o. Mele nya sia gblɔm be ŋu nakpe mi. 35 Ke hã, ame aɖe agblɔ be: “Aleke woafɔ ame kukuwo ɖe tsitre? Ɛ̃, ŋutilã ka ƒomevie wotsɔ gbɔna?” 36 Wò ame masenugɔme! Nu si nèƒãna la megbɔa agbe o, negbe ɖe wòku gbã; 37 eye nu si nèƒãna la, menye ŋutilã si le esi nɔ ge lae nèƒãna o, ke boŋ eƒe ku la ko, ate ŋu anye lu alo nuku bubuawo dometɔ aɖe ƒe ku; 38 gake Mawu naa ŋutilã si wòlɔ̃ lae, eye wònaa ŋutilã kuawo dometɔ ɖe sia ɖe ɖe ye ŋutɔ ƒe nɔnɔme nu. 39 Ŋutilãwo katã menye ŋutilã ɖeka ƒomevi o, ke boŋ amegbetɔwo tɔ li, eye lãwo ƒe ŋutilã li, eye xewo ƒe ŋutilã kple tɔmelãwo tɔ hã li. 40 Eye dziƒoŋutilãwo li, eye anyigba dzi ŋutilãwo hã li; gake dziƒoŋutilãwo ƒe ŋutikɔkɔe le vovo, anyigba dzi ŋutilãwo hã tɔ le vovo. 41 Ɣe ƒe ŋutikɔkɔe le vovo, eye ɣleti tɔ hã le vovo, eye ɣletiviwo ƒe ŋutikɔkɔe hã le vovo; le nyateƒe me la, ɣletivi ɖe sia ɖe ƒe ŋutikɔkɔe to vovo na nɔvia tɔ. 42 Nenema kee ame kukuwo ƒe tsitretsitsi la hã le. Woƒãnɛ le gbegblẽ me, wofɔnɛ ɖe tsitre le magblẽmagblẽ me. 43 Woƒãnɛ le bubumanɔameŋu me, wofɔnɛ ɖe tsitre le ŋutikɔkɔe me. Woƒãnɛ le gbɔdzɔgbɔdzɔ me, wofɔnɛ ɖe tsitre le ŋusẽ me. 44 Woƒãnɛ wònyea luʋɔŋutilã, wofɔnɛ wònyea gbɔgbɔŋutilã. Ne luʋɔŋutilã li la, ekema gbɔgbɔŋutilã hã li. 45 Woŋlɔ ɖi kura gɔ̃ hã be: “Ame gbãtɔ, Adam, zu luʋɔ gbagbe.” Adam mamlɛtɔ zu gbɔgbɔ si naa agbe. 46 Ke hã, menye gbɔgbɔ me tɔe gbãtɔ la nye o, ke boŋ ŋutilã me tɔe, emegbe gbɔgbɔ me tɔ la. 47 Ame gbãtɔ la tso anyigba me, eye anyi wotsɔ wɔe; ame evelia ya tso dziƒo. 48 Ale si ame si wotsɔ anyi wɔe la le la, nenema kee ame siwo wotsɔ anyi wɔe la hã le; ale si dziƒo tɔ la le la, nenema kee dziƒo tɔwo hã le. 49 Eye ale si ko ame si wotsɔ anyi wɔe la ƒe nɔnɔme le mía si la, nenema kee dziƒo tɔ la ƒe nɔnɔme hã anɔ mía si. 50 Ke hã, nɔvinyewo, esia gblɔm mele, be ŋutilã kple ʋu mate ŋu anyi Mawu fiaɖuƒe la dome o, eye gbegblẽ mate ŋu anyi magblẽmagblẽ dome o. 51 Kpɔ ɖa! Mele nya ɣaɣla kɔkɔe aɖe gblɔm na mi: Mí katã míele alɔ̃ dɔ ge le ku me o, ke boŋ woatrɔ mí katã míaƒe nɔnɔme, 52 enumake, le aɖabaƒoƒo ɖeka me, le kpẽkuku mamlɛa me. Elabena kpẽ la aɖi, eye woafɔ ame kukuwo ɖe tsitre magblẽmagblẽe, eye woatrɔ míaƒe nɔnɔme. 53 Elabena ele be nu sia, si gblẽna la, nado magblẽmagblẽ, eye ele be nu sia, si kuna la, nado makumakunyenye. 54 Gake ne nu sia, si gblẽna la, do magblẽmagblẽ, eye nu sia, si kuna la, do makumakunyenye la, ekema nya si woŋlɔ ɖi la ava eme, be: “Womi ku tegbee.” 55 “Ku, wò dziɖuɖu la ɖe? Ku, wò veve la ɖe?” 56 Veve si hea ku vanɛ lae nye nu vɔ̃, gake nu vɔ̃ ƒe ŋusẽe nye Se la. 57 Gake woada akpe na Mawu, be ena dziɖuɖu mí to mía Aƒetɔ Yesu Kristo dzi! 58 Eya ta nɔvinye lɔlɔ̃tɔwo, minɔ te sesĩe, maʋamaʋa, eye miwɔ geɖe le Aƒetɔ la ƒe dɔwɔwɔ la me ɣesiaɣi, esi mienyae be miaƒe agbagbadzedze menye dzodzro le Aƒetɔ la me o ta.\n1 Korintotɔwo 15


GBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Tagalog Thai Tsonga Turkish Ukrainian Vietnamese\nNUDZƆDZƆ aɖewo siwo ma ɖe hatsotso eve mee akpe ɖe mía ŋu míade dzesi ɣeyiɣi si Biblia yɔ be ŋkeke mamlɛawo. Gbã la, Ŋɔŋlɔawo gblɔ nudzɔdzɔ aɖewo, siwo adzɔ le “xexeame ƒe nuwuwu” la, ŋu nyawo ɖii. (Mateo 24:3) Tsɔ kpe ɖe eŋu la, Biblia ƒo nu tso nudzɔdzɔ siwo anye tɔtrɔ siwo ava amewo ƒe agbenɔnɔ me le “ŋkeke mamlɛawo” me la hã ŋu.—Timoteo II, 3:1.\nXexeame nudzɔdzɔwo kple amewo ƒe agbenɔnɔ ɖee fia be míele ŋkeke mamlɛawo me, eye be eteƒe madidi o Mawufiaɖuƒea ahe yayra mavɔwo vɛ na amesiwo lɔ̃a Mawu. Mina míadzro nu etɔ̃ aɖewo, siwo Yesu gblɔ be woadzɔ le ŋkeke mamlɛawo me, me gbã.\n“Fuɖuame ƒe Gɔmedzedze”\nYesu gblɔ be: “Dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti, dɔwuame . . . kple anyigbaʋuʋu ava teƒeteƒewo. Ke nenem nusiawo katã wonye fuɖuame ƒe gɔmedzedze.” (Mateo 24:7, 8) Mina míadzro “nenem nusiawo” me ɖekaɖeka.\nAme gbogbo aɖewo ku le aʋawɔwɔ kple gbevovodolawo dome nyaʋiʋliwo me le ƒe alafa 20 lia si va yi la me. Agbalẽnyala siwo le Ŋkuléle Ðe Xexeame Ŋu Habɔbɔ me ƒe nuŋlɔɖi aɖe ka nya ta be: “Amesiwo ku le aʋawɔwɔ me, le ƒe alafa [20 lia] ɖeɖe dzaa ko me, la sɔ gbɔ wu amesiwo katã ku le aʋawɔwɔ me tso ƒe alafa gbãtɔ M. Ŋ. me vaseɖe ƒe 1899 [si nye ƒe alafa 19 lia ƒe nuwuwu] me la, zi gbɔ zi etɔ̃ sɔŋ.” Jonathan Glover gblɔ le eƒe agbalẽ si nye Humanity—A Moral History of the Twentieth Century me be: “Akɔnta si wobu ku ɖe nusiwo dzɔ tso ƒe 1900 me vaseɖe ƒe 1989 me ŋu ɖee fia be ame miliɔn 86 ye ku le aʋawɔwɔ me. . . . Ame agbɔsɔsɔme si ku le ƒe alafa blavelia ƒe aʋawɔwɔwo me la wɔ nuku ale gbegbe. Esi wònye be xexemeʋa eveawo mee amesiawo dometɔ miliɔn 58 sɔŋ ku le ta la, manya wɔ be woanya ame xexlẽme si ku le ƒe ɖesiaɖe me la pɛpɛpɛ o. Gake ne woama ame kukuawo ƒe xexlẽme ɖe ƒe 90 mawo nu le mama dedie nu la, ekema ame 2,500 kloe ye kuna le aʋa me gbesiagbe, si fia be ame 100 kple edzivɔwo kuna gaƒoƒo ɖeka ɖesiaɖe tsia ɖe enu.” Wò ya bu nuxaxa kple vevesese si gbegbe esia anye na ame kukuawo ƒe ƒometɔwo kple xɔlɔ̃ veviwo la ŋu kpɔ.\nTogbɔ be wodea agble gagagãwo le xexeame hã la, woyɔ dɔwuame hã de ŋkeke mamlɛawo ƒe dzesiawo dome. Numekulawo gblɔ be le ƒe 30 siwo va yi me la, alesi wokeke agblewo ɖe enu le xexeame godoo la na be nuɖuɖu dzi ɖe edzi wu alesi amewo dzi ɖe edzii. Ke hã, dɔ to le xexeame ƒe akpa aɖewo le esi ame geɖe mekpɔ anyigba ade agble o, alo le esi ga mele wo si woaƒle nuɖuɖu si asu wo o ta. Le dukɔ madeŋgɔwo me la, Amerika dɔlar ɖeka alo esi mede nenema o nue ame biliɔn 1, miliɔn 200 (1,200,000,000) sɔŋ nɔa agbe ɖo gbesiagbe. Dɔ wua amesiawo dometɔ miliɔn 780 kloe gbesiagbe. Le Xexeame ƒe Lãmesẽ Habɔbɔ ƒe nya nu la, nu nyui maɖumaɖu nana ɖevi miliɔn atɔ̃ kple edzivɔ kuna ƒe sia ƒe.\nKe anyigbaʋuʋu siwo ŋu nya wogblɔ ɖi ya ɖe? Anyigbaŋutinunya Numekuƒe si le Amerika ka nya ta be tso ƒe 1990 dzaa ko me la, anyigbaʋuʋu siwo te ŋu nana aƒewo ƒe akpa aɖe gbãna 17 ye dzɔna ƒe sia ƒe le mama dedie nu. Anyigbaʋuʋu siwo nu sẽna ale gbegbe be wote ŋu gbãna aƒewo gudugudu la dzɔna zi ɖeka ya teti ƒe sia ƒe le mama dedie nu. Nyadzɔdzɔgbalẽ aɖe hã gblɔ be: “Anyigbaʋuʋu ɖe ame akpe gbogbo aɖewo ƒe agbe ɖa le ƒe 100 siwo va yi me.” Susu siwo ta wòle alea ɖo la dometɔ ɖekae nye be tso ƒe 1914 me la, amewo va le agbɔ sɔm ɖe nuto siwo me anyigba ate ŋu aʋuʋu le me.\nNudzɔdzɔ Ðedzesi Bubuwo\nYesu gblɔ be: “Dɔvɔ̃wo lava teƒeteƒewo.” (Luka 21:11) Wowɔ ŋgɔyiyi le atikewɔwɔ me egbea wu ɣeyiɣi ɖesiaɖe. Ke hã, dɔléle siwo li xoxoxo kple bubu siwo le totom fifia gakpɔtɔ le nu gblẽm le ameƒomea ŋu vevie. Numekuhabɔbɔ aɖe si le Amerika gblɔ be: “Tso ƒe 1973 me ke la, dɔléle ƒomevi 20 aɖewo koŋue—siwo dometɔ aɖewoe nye yɔmekpe, asrã, kple koléra—le kakam ɖe xexeame ƒe teƒe geɖe hele ame geɖe wum, evɔ atike siwo wokpɔ na wo la nu mesẽ ada wo keŋkeŋ o. Tso ƒe 1973 ma ke me la, wova de dzesi dɔlékui 30 aɖewo siwo menɔ anyi tsã o, eye womele atike aɖeke kura gɔ̃ hã kpɔm na o. Dɔlékui siawo dometɔ aɖewoe hea dɔléle siwo nye AIDS (ɖikanakudɔ), Ebola (ʋuɖuɖuleameŋudɔ), aklãdɔ, kple Nipah (gbɔgbɔtsixetsiameƒo) vɛ.” Nyatakaka si Red Cross (Croix Rouge) habɔbɔa na le June 28, 2000, dzi ɖee fia be amesiwo dɔxɔleameŋuwo wu la sɔ gbɔ, zi gbɔ zi 160 sɔŋ, wu amesiwo ku le dzɔdzɔmefɔkuwo me, le ƒe 1999 me.\nŊkeke mamlɛawo me nudzɔdzɔ ɖedzesi bubue nye “nu madzɔmadzɔ wɔwɔ ƒe agbɔsɔsɔ.” (Mateo 24:12) Le xexeame ƒe teƒe geɖewo egbea la, amewo medoa go le woƒe aƒeme ʋɔ matumatui o, eye wovɔ̃na le mɔwo dzi le zã me. Ke alesi sedzimawɔmawɔ na be amewo ƒoa ɖi ya, tsi, kple anyigbaa ya ɖe? Esia hã nye Biblia me nyagblɔɖi ƒe me vava. Nyaɖeɖefia ƒe agbalẽa ƒo nu tso Mawu ƒe ɣeyiɣi ɖoɖi si dzi ‘wòatsrɔ̃ amesiwo gblẽa anyigba la’ ŋu.—Nyaɖeɖefia 11:18.\nTaflatse, ʋu wò Biblia eye nàxlẽ Timoteo II, 3:1-5. Apostolo Paulo ŋlɔ bena: “Le ŋkeke mamlɛawo me la ɣeyiɣi vɔ̃wo lava.” Emegbe eyɔ nɔnɔme vovovo 20 siwo anɔ mawumavɔ̃lawo si. Ðe nède dzesi nɔnɔme siawo dometɔ aɖe le amesiwo le miaƒe nutoa me la ŋua? Se nya siwo wogblɔ nyitsɔ laa tso amesiwo le xexeame egbea ŋu la ɖa.\n“Ðokuilɔ̃lawo.” (Timoteo II, 3:2) England nyadzɔdzɔgbalẽ aɖe gblɔ be: “Ðokuitɔdidi va bɔ egbea wu ɣeyiɣi ɖesiaɖe. [Amewo] le wo ɖokuiwo wɔm mawuwoe hedi be amewo nanɔ yewo subɔm.”—Financial Times.\n“Galɔ̃lawo.” (Timoteo II, 3:2) Indonesia nyadzɔdzɔgbalẽ aɖe gblɔ be: “Ŋutilãmenuwo yometiti vivivo va xɔ ɖe agbe tsɛ nɔnɔ ƒe gbɔgbɔ teƒe. Ne kesinɔnuwo mebɔ ɖe asiwò o la, ekema womabu wò ɖe nemi gɔ̃ hã me le hadome o.”—Jakarta Post.\n“Ame maɖoto dzilawo.” (Timoteo II, 3:2) Amerika magazine aɖe gblɔ be: “Ewɔa nuku na dzilawo be woakpɔ wo vi si xɔ ƒe ene wòanɔ gbe ɖem na yewo abe Fia ene alo, wovi si xɔ ƒe enyi wòado ɣli agblɔ be ‘Migaɖe fu nam o!’”—American Educator.\n‘Ame mawɔnuteƒewo.’ (Timoteo II, 3:2) Amerika magazine aɖe hã gblɔ be: “Ðewohĩ alesi ŋutsuwo sina dzona le wo srɔ̃wo kple wo viwo gbɔ lae nye tɔtrɔ gãtɔ kekeake si va agbenyuinɔnɔ ŋuti dzidzenuwo me le [ƒe 40 siwo va yi me].”—Wilson Quarterly.\n“Amesiwo melɔ̃a ame ƒe nya o.” (Timoteo II, 3:3) Amerika magazine bubu hã gblɔ be: “Ŋutasesẽ le ƒometɔwo ŋue nye nusi va bɔ wu le dukɔ geɖe me le xexeame godoo egbea.”—Journal of the American Medical Association.\n“Amesiwo mete ŋu ɖua wo ɖokui dzi o.” (Timoteo II, 3:3) Thailand nyadzɔdzɔgbalẽ aɖe gblɔ be: “Nya geɖe siwo dzena le nyadzɔdzɔgbalẽwo me ŋdi sia ŋdi la ɖee fia be ame ɖokui dzi maɖumaɖu, eɖoɖo koŋ ada le agbenyuinɔnɔ ŋuti dzidzenuwo dzi, kpakple nublanui makpɔmakpɔ na ame havi kple na ame ɖokui gɔ̃ hã va bɔ ale gbegbe. . . . Ne wometsi nusiawo nu o la, ke eteƒe madidi o, agbenyuinɔnɔ ayi to keŋkeŋ.”—Bangkok Post.\n“Ame wɔadãwo.” (Timoteo II, 3:3) South Africa nyadzɔdzɔgbalẽ aɖe gblɔ be: “Dziku dodo madzemadzee alo dɔmedzoe dodo helĩhelĩ bɔ le ʋukulawo dome le mɔwo dzi, le ƒometɔwo dome le aƒeme, . . . kple [le] anyrãwɔwɔ manyatalenu, siwo hea ku vɛ zi geɖe la, me. Esi wònye be menɔa ŋuɖoɖo me na amewo be woawɔ anyrã le yewo ŋu o ta la, wotsina dzodzodzoe, ne wole amewo dome gɔ̃ hã, eye womesena le wo ɖokui me be yewole dedie o.”—Business Day.\n“Amesiwo lɔ̃a hadzedze wu esi woalɔ̃ Mawu.” (Timoteo II, 3:4) Internet dzi magazine aɖe gblɔ be: “Agbegbegblẽnɔnɔ dodo ɖe ŋgɔ va zu aʋa woho ɖe Kristotɔwo ƒe agbenyuinɔnɔ ŋu.”—Boundless.\n“Amesiwo si mawusosroɖa ƒe nɔnɔme le, gake wogbe eƒe ŋusẽ la.” (Timoteo II, 3:5) Amerika nyadzɔdzɔgbalẽ aɖe gblɔ be: “[Nyɔnu aɖe si wɔ gbolo kpɔ le Netherlands] lɔ̃ ɖe edzi be amesiwo gbena be dziɖuɖua negaɖe mɔ ɖe [gbolowɔwɔ] ŋu o la dometɔ akpa gãtɔ nye subɔsubɔha aɖe me tɔwo. Etɔ vie heko alɔgbɔnu gblɔ be esime yenye gbolo la, amesiwo vaa ye gbɔ edziedzi wu la dometɔ gbogbo aɖewo nye [subɔsubɔha] ŋgɔnɔlawo. Egblɔ kpee be ‘gbolowo gblɔna ɣesiaɣi be sɔlemedelawoe nye yewoƒe asisi nyuitɔ kekeakewo,’ eye wògako nu ake.”—National Catholic Reporter.\nAbe alesi Biblia gblɔe ɖii ene la, xexeame yɔ fũ kple xaxawo egbea. Ke hã, woƒo nu tso nu nyui aɖe hã ŋu le nyagblɔɖi siwo ku ɖe [Kristo] ƒe anyinɔnɔ kple xexeame ƒe nuwuwu ƒe dzesi ŋu la me. Yesu gblɔ be: “Woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã.” (Mateo 24:3, 14) Wole gbeƒã ɖem Fiaɖuƒeŋutinya nyui sia le dukɔ siwo wu 230 me. Ame miliɔn ade kple edzivɔ, siwo “tso dukɔ sia dukɔ kple to sia to kple du sia du kple gbegbɔgblɔ sia gbegbɔgblɔ me” lae le Fiaɖuƒegbeƒãɖeɖedɔ sia wɔm dzonɔamemetɔe. (Nyaɖeɖefia 7:9) Nukawoe le dodom tso woƒe veviedodo le dɔ sia wɔwɔ me la me? Eyae nye si: Anyigbadzinɔlawo katã kloe te ŋu le nusi Fiaɖuƒea nye, nusiwo wòava wɔ, kple alesi míawɔ axɔ eƒe yayrawo la ŋuti gbedasia sem. Ẽ, ‘sidzedze vavãtɔ le dzidzim ɖe edzi le nuwuɣi sia me.’—Daniel 12:4.\nEle be nàdze agbagba be sidzedze sia nasu asiwò. Bu nusi adzɔ ne woɖe gbeƒã nyanyuia ɖo afisi Yehowa di be wòaɖo la vɔ megbe ŋu kpɔ. Yesu gblɔ be: “Ekema nuwuwu aɖo.” (Mateo 24:14) Ɣeyiɣia ade na Mawu be wòaɖe vɔ̃ɖinyenye ɖa le anyigbaa dzi. Lododowo 2:22 gblɔ be: “Woatsrɔ̃ ame vɔ̃ɖiwo ɖa le anyigba dzi, eye woaho ame maɖianukwarewo ɖa le edzi.” Ke Satana kple eƒe gbɔgbɔ vɔ̃wo ya ɖe? Woatsɔ wo aƒu gbe ɖe aʋli me, bene woagable dukɔwo azɔ o. (Nyaɖeɖefia 20:1-3) ‘Nuteƒewɔlawo kple ame maɖifɔwo asusɔ’ ɖe anyigba la dzi. Eye woaxɔ Fiaɖuƒea ƒe yayra geɖewo.—Lododowo 2:21; Nyaɖeɖefia 21:3-5.\nNukae Nàte Ŋu Awɔ?\nMàte ŋu ake ɖi nya sia kura o be: Satana ƒe nuɖoanyia ƒe nuwuwu tu aƒe ŋutɔ. Amesiwo ŋena aɖaba ƒua ŋkeke mamlɛawo ƒe dzesiawo dzi la manɔ dzadzraɖo ɖi hafi nuwuwua nava o, eye woatsi eme. (Mateo 24:37-39; Tesalonikatɔwo I, 5:2) Eyata Yesu gblɔ na amesiwo nɔ eƒe nyawo sem la be: “Mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o; elabena adze amesiwo katã nɔ anyigba blibo la ƒe ŋku me la dzi. Eyaŋuti minɔ ŋudzɔ le ɣeawo katã ɣi me kple gbedodoɖa, bena miate ŋu asi le nusiawo katã, siwo le eme va ge la nu, eye be miatsi tre ɖe Amegbetɔvi la ŋku me.”—Luka 21:34-36.\nAmesiwo anɔ tenɔnɔ nyuie me le Yesu, Amegbetɔvi la, ŋkume koe atsi agbe le nuɖoanyi sia ƒe nuwuwu. Aleke gbegbe wòle vevie nye si be míawɔ ɣeyiɣi si susɔ la ŋudɔ atsɔ anɔ nusiwo ana be Yehowa Mawu kple Yesu Kristo nakpɔ ŋudzedze ɖe mía ŋu la wɔmee! Yesu gblɔ le gbedodoɖa aɖe me na Mawu be: “Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3) Eyata nunya le eme ŋutɔ be nàsrɔ̃ nu geɖe wu tso Yehowa Mawu kple eƒe nudidiwo ŋu. Yehowa Ðasefo siwo le miaƒe nutoa me alɔ̃ faa akpe ɖe ŋuwò nànya nusi nye Biblia ƒe nufiafia. Míele dzi dem ƒo na wò lɔlɔ̃tɔe be nàbia kpekpeɖeŋu tso wo gbɔ, alo be nàŋlɔ agbalẽ na magazine sia talawo.\nŊKEKE MAMLƐAWO ƑE DZESIWO\n▪ Aʋawɔwɔwo.—Mateo 24:6, 7.\n▪ Dɔwuame.—Mateo 24:7.\n▪ Anyigbaʋuʋuwo.—Mateo 24:7.\n▪ Dɔvɔ̃wo.—Luka 21:11.\n▪ Sedzimawɔmawɔ ƒe dzidziɖedzi.—Mateo 24:12.\n▪ Anyigba la gbegblẽ.—Nyaɖeɖefia 11:18.\n▪ Ðokuilɔ̃lawo.—Timoteo II, 3:2.\n▪ Galɔ̃lawo.—Timoteo II, 3:2.\n▪ Dadalawo.—Timoteo II, 3:2.\n▪ Ame maɖoto dzilawo.—Timoteo II, 3:2.\n▪ Ame madakpewo.—Timoteo II, 3:2.\n▪ Ame mawɔnuteƒewo.—Timoteo II, 3:2.\n▪ Amesiwo melɔ̃a ame ƒe nya o.—Timoteo II, 3:3.\n▪ Amesiwo mete ŋu ɖua wo ɖokui dzi o.—Timoteo II, 3:3.\n▪ Ame wɔadãwo. —Timoteo II, 3:3.\n▪ Amesiwo lɔ̃a agbeɖuɖu.—Timoteo II, 3:4.\n▪ Alakpanuwo wɔwɔ le mawusubɔsubɔ me.—Timoteo II, 3:5.\n▪ Ƒe sidzedze dzi ɖe edzi.—Daniel 12:4.\n▪ Le gbeƒã ɖem nyanyuia le xexeame godoo.—Mateo 24:14.\nƉoe Ɖe Amewo Ɖoe Ɖe Amewo “Ŋkeke Mamlɛawo” Mee Míele Vavãa?\nw06 9/15 axa 4-7


21-0905 Agbagba Dzedze Be Woawɔ Dɔ Aɖe Na Mawu Si Menye Mawu Ƒe Lɔlɔ̃nu O | Sierra Vista Fellowship\nSeptember 4, 2021 admin5\nGbedasi: 65-0718m Agbagba Dzedze Be Woawɔ Dɔ Aɖe Na Mawu Si Menye Mawu Ƒe Lɔlɔ̃nu O\nMawu Ƒe Gbe Ƒe Hame Lɔlɔ̃a,\nMíenye Eƒe Mawu Ƒe Gbe Ƒe Hame, Eƒe Nya Ŋugbetɔ lɔlɔ̃tɔ, eye bebli hafi míate ŋu alala be míase nusi Fofo le gbɔgblɔ ge aɖaɖe fia mí Kɔsiɖagbe sia.\nMawu Ƒe Gbe Gbagbe la le míaƒe asibidɛwo nu. Ne míenya ka asii kple míaƒe asibidɛ la míate ŋu ase Mawu si le Agbemavɔ ƒe Nyawo gblɔm, to amegbetɔ ƒe nuɣiwo dzi. Le asibidɛ ɖeka nu la Eƒoa nu na mí heɖea nyaɣlaɣlawo katã siwo nɔ ɣlaɣla tso xexeame ƒe gɔmeɖoɖo anyi ke fia mí.\nLe asibidɛ ɖeka nu la Eɖoa biabia ɖe sia ɖe si le míaƒe dziwo dzi ŋu. Le asibidɛ ɖeka nu la Egblɔa nusianu si wòle be míanya na mí. Le asibidɛ ɖeka nu la míate ŋu se Mawu ƒe Gbe wòaƒo nu na mí aɖana mí Kɔkɔdzoe le Xɔse me. Le asibidɛ ɖeka nu la míate ŋu ase Mawu wòaƒo nu aɖagblɔ na mí be, miekpɔ dɔyɔyɔ.\nNe futɔ la le gbɔgblɔm na mí be míenye Mawu ƒe Ŋugbetɔ o, gegevi koe mienye la, le asibidɛ ɖeka nu la míezina play hesena Fofo ƒoa nu na mí henana mí kakaɖedzi be, “MIENYE nye Ŋugbetɔ tiatia. Meɖo mi ɖi do ŋgɔ na Xexeame ƒe Gɔmeɖoɖo anyi ke.”\nNe míeɖiɖi le gbɔgbɔme eye futɔ la le ƒoƒom ɖe míadzi le akpa sia akpa la, le míaƒe asibidɛ ɖeka nu la míate ŋu ase Eyama wòaƒo nu na mí aɖagblɔ ko be, “ŋdi na mi Xɔ̃nyewo,” ke Gbɔgbɔ Kɔkɔe ƒe ŋutifafa ayɔ xɔa me taŋ.\nNe míese FUTƆ LA GBLƆ be ame do ko kplɔm míele hele gbe tem ɖe edzi akpa la, le asibidɛ ɖeka nu la míesea Mawu ƒe Gbe wògblɔa na mí be:\nEgblɔ nam be ne mena amewo xɔ dzi nye se. Esia wɔ saga nam be elebe magblɔ esia, “Ɖee miexɔ dzi nye sea?” Egblɔ be, “Meɖee wòle be miaxɔ Mawu dzi sea?” Edze be miaxɔ ema dzi se. Edze be miaxɔ Mawu dzi se aɖaxɔ Kristo dzi se, aɖaxɔ Gbɔgbɔ Kɔkɔe dzi se. Ke ne miexɔ wokatã dzi se vɔ la, Mawu di be miaxɔ dzi nye se.\nNe futɔ la le agbagba dzem be yeagblɔ na mí be, “Mele Ŋɔŋlɔa me o eye mele eteƒe be woakpe ɖedu le ɣeyiɣi aɖe me tututu aɖase nyaƒokawo o la,” le asibidɛ ɖeka nu la míesena Mawu ƒe Gbe wògblɔa na mí be:\nKe na hame sia, eye na nyaƒokawo, amesiwo le esem to nyaƒokawo dzi, kple na amesiwo le ka me le dukɔa ƒe afi vovowo me la, medi be miase esia nyuie ŋutɔ, ke migadae ƒu o.\nNe futɔ la le gbɔgblɔm be Nɔviŋutsu Branham gblɔ bena minɔ anyi kple Nya la, menye kple nyaƒokawo o la, le asibidɛ ɖeka nu la míesena Mawu ƒe Gbe WÒDOAƔLI SESIẼ hegblɔa bena:\nNenema ke nye hã mele egblɔm, le Yesu Kristo ƒe Ŋkɔ me be: Migatsɔ nu ɖeka kpee o, migatsɔ o, de mia ŋutɔ ƒe susuwo Eme o, miawo la migblɔ nusi wogblɔ le nyaƒoka mawo dzi ko, miawo la miwɔ nusi Aƒetɔ Mawu de se na mi be miawɔ ko; migatsɔ Kpee o!\nGbe Ma le gbɔgblɔm na mí gɔ hã alesi Míasɔe kple Nya la alebe míegawɔ vodada o.\nMiaƒe dzizizi atɔ̃awoe ma. Elebe wòanye mɔ ma dzi.\n•Eƒe azã gbe.\n•Ame si Wòtia la.\n•Edze be wòava na nyagblɔɖila la.\n•Edze be nyagblɔɖila la nanye nyagblɔɖila si dzi woɖo kpe.\nYesu Kristo ye nye míaƒe Nyagblɔɖila.\nNya si dzi woɖo kpe na gaƒoƒo la! Nya si dzi woɖo kpe le Mose ƒe ŋkekewo me nye Yesu. Nya si dzi woɖo kpe le Yesaya, Eliya, Yohanes, wokatã ƒe ŋkeke me la, nye Yesu. Ke Nya si dzi woɖo kpe egbe la nye Yesu, eyama ke etsɔ, egbe, yiɖe mavɔmavɔ me.\nLe asibidɛ ɖeka nu la míate ŋu azi play aɖase Yesu Kristo Ŋutɔ wòaƒo nu aɖaɖe fia mí be:\n•Ɣeyiɣi lae nye esi,\n•Azã gbe lae nye esi,\n•Ame si Metia ye nye esi,\n•Nye nyagblɔɖila ye nye esi,\n•Woɖo kpe nyagblɔɖila sia dzi wu Nye nyagblɔɖila bubu ɖe sia ɖe.\nEgbe la, menye Dziƒo Mawu la ɖeɖeko ye le nuƒom na mí o, gake Ele mía me, xɔ anyi nɔ, hele Eƒe Agbe nɔm to mía me. Egbɔ míaƒe nugɔmesese ta.\nMina míadzra míaɖokuiwo ɖo. Game la tu aƒe. Míekpɔ Ŋɔŋlɔ la eme vam gbesiagbe. Gbedeasi la le abe egbe ƒe nyadzɔdzɔgbalẽ ene:\n“Ɣeyiɣi la ƒe tɔtɔtɔtɔ, xaxa le dukɔwo do me, anyigba ʋuʋuwo le teƒe vovovowo, atsiaƒu le adãwɔm, vɔvɔ̃ ɖe to ɖe amegbetɔ ƒe dzi ŋu.”\nDzɔdzɔmea ŋutɔ gɔ hã le egblɔm na mí egbe, esime míekpɔ dukɔwo le gbagbãm, anyigba le to yim, nuŋɔŋlɔ le gli la ŋu.\nMíele Ŋugbetɔ la kpɔm kple nɔnɔme si me Wòle la. Ke míenyae, to dzɔdzɔme la dzi, be Hame la le dzradzraɖo wɔm hena dzodzo.\nŊUTIKƆKƆE, míele dzradzraɖo wɔm hena dzodzo. Le asibidɛ ɖeka ko nu la àte ŋu adzra ɖokuiwò ɖo. Melewò kpem be nàva tu mí Kɔsiɖagbe le ga 2 Woale me, le Jeffersonville ƒe game, aɖase : Agbagba Dzedze Be Woawɔ Dɔ Aɖe Na Mawu Si Menye Mawu Ƒe Lɔlɔ̃nu O 65-0718M.\nMose Atɔ̃lia 4:1-4 / 4:25-26\nKronika I 13\nKronika I 15:15\nMarko Kɔkɔe 7:7\nMateo Kɔkɔe 11:1-15\nKorintotɔwo I 13:1\nPrevious Post21-0829 Akpe ŊuNext Post21-0912 Gbɔgbɔme Nuɖuɖu Le Eɖuɣi\n21-1017 Eye Mènyae O\n21-1010 Nudzɔdzɔ Siwo Mekɔ To Nyagblɔɖi Me\n21-1003 Agbenɔɣi Vɔ̃ɖi Sia Ƒe Mawu\n21-0926 Nukae Nye Hehe La Le To La Dzii?\nChoose a language Afrikaans Bahasa Indonesia Cebuano Chichewa ChiShona ChiTonga ChiTumbuka Ciluba Deutsch English Èʋegbe Haitian Creole Icibemba isiXhosa isiZulu Kirundi Kiswahili Lingála Lugbarati Malagasy Northern Sotho -Sepedi Português SiSwati Southern Sesotho Tagalog Tiếng Việt Xitsonga हिन्दी தமிழ் മലയാളം 中文 (中国)


Aʋa Si Amegbetɔwo Ho Ðe Ku Ŋu: Ale Si Woava Ðu Ku Dzi\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Mizo Moore Myanmar Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\nNYATI SI LE AKPAA DZI | NE MÍEKU KO EVƆA?\nAʋa Si Amegbetɔwo Ho Ðe Ku Ŋu\nFIAGÃ QIN SHI HUANG\nANYIGBAYEYEDILA PONCE DE LEÓN\nFutɔ dziŋɔ aɖee ku nye. Míeho aʋa ɖe eŋu kple míaƒe ŋusẽ katã. Ne ku va xɔ míaƒe ame vevi aɖe le mía si la, esesẽna na mí be míaxɔe ase. Alo ne míele ɖekakpuime eye ɖekakpuimeŋusẽ le mía ŋu la, míasusu be futɔ sia mate ŋu akpe mía dzi o—míeléa susu ma me ɖe asi sesĩe va se ɖe esime wòva hiã be míana ta.\nAme siwo agbenɔnɔ le ku megbe nɔ vevie na wu la dometɔ aɖewoe nye Farao siwo nɔ anyi le blema. Wozã woawo ŋutɔwo kpakple ame akpeakpewo ƒe agbenɔƒe ƒe akpa gãtɔ tsɔ ku kutri vevie be yewoaɖu ku dzi. Xɔ kɔkɔ siwo wotu la ɖia ɖase le woƒe kutrikuku kpakple woƒe kpododonu siaa ŋuti.\nChinatɔwo ƒe fiagãwo hã di be yewoanɔ agbe tegbee, negbe ɖeko woawo ya woti taɖodzinu sia yome to mɔ bubu dzi—woku kutri be yewoawɔ agbemavɔtike. Fiagã Qin Shi Huang de dɔ asi na eƒe atikewɔlawo be woato atike wɔnuku aɖe si ana ame nanɔ agbe tegbee la vɛ. Gake aɖinu si nye mercury la nɔ woƒe atikeawo dometɔ geɖe me, eye anɔ eme be atike siawo dometɔ aɖee wòno eye wòku.\nLe ƒe alafa 16 lia Mía Ŋɔli me la, Spaintɔ anyigbayeyedila Juan Ponce de León dze mɔ nɔ tsatsam le Carib-ƒua dzi nɔ anyigba si dzi wòake ɖe tsidzɔƒe si ana ame nanɔ sɔhɛme ɖaa ŋu la dim. Eva ke ɖe Florida ŋu le United States, gake le ƒe ʋɛ aɖewo megbe la, eku le aʋa aɖe si wowɔ kple Amerika Vidzidziwo la me. Eye va de asi na egbea la, womeke ɖe sɔhɛmenɔnɔ ƒe tsidzɔƒe aɖeke ŋu o.\nFaraowo, fiagãwo kple anyigbayeyedila mawo katã dze agbagba be yewoaɖu ku dzi. Eye ne mɔ si dzi woto be yewoaɖo taɖodzinu sia gbɔ medze mía ŋu o hã la, mía dometɔ kae agblɔ be viɖe aɖeke mele nu si dim wonɔ la ŋu o? Mí katã kloe ƒe dzimedidie wònye be míagaku o.\nÐE MÍATE ŊU AÐU KU DZIA?\nNu ka tae míedina be míaku o? Biblia ɖe nu si tae la me. Biblia gblɔ tso mía Wɔla, Yehowa Mawu * ŋu be: “Ewɔ nuwo katã nyuie ɖe wo wɔɣi, eye wòde mavɔmavɔ dzi me na [amegbetɔwo].” (Nyagblɔla 3:11) Adzɔ dzi na mí be míanɔ anyigba dzi ase vivi na anyigba dzi nu nyuiwo ɖaa, ke menye hena ƒe 80 aɖewo ko o. (Psalmo 90:10) Esiae nye míaƒe dzimedidi.\nNu ka tae Mawu de “mavɔmavɔ” dzi me na mí ɖo? Be agbe mavɔ nɔnɔ nadzro mí ko, evɔ míaƒe asi mate ŋu asu edzi oa? Gbeɖe. Ke boŋ Mawu do ŋugbe be ɣeyiɣi aɖe gbɔna si ku maganɔ anyi o. Biblia ƒo nu tso ku ɖeɖeɖa keŋkeŋ kpakple agbe mavɔ si ŋugbe Mawu do la ŋu zi geɖe.—Kpɔ aɖaka si ƒe tanyae nye, “Ku Dzi Ðuɖu.”\nYesu Kristo ŋutɔ gblɔ eme kɔ nyuie be: “Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3, Eʋegbe Biblia) Eya ta mɔkpɔkpɔ li be woava ɖu ku dzi mlɔeba. Ke hã Yesu ka ɖe edzi na mí be Mawu koe ate ŋu aɖu aʋa la dzi na mí.\n^ mm. 9 Biblia na míenya be Mawu ƒe ŋkɔe nye Yehowa.\nKu Dzi Ðuɖu\n“Esiae nye Fofonye ƒe lɔlɔ̃nu be ame sia ame si kpɔa Vi la, eye wòxɔa edzi sena la nakpɔ agbe mavɔ.”—Yohanes 6:40.\n‘Agbe mavɔ ƒe mɔkpɔkpɔ si ƒe ŋugbe Mawu, ame si mate ŋu aka aʋatso o la, do tso gbe aɖe gbe ʋĩi ke la le mía si.’—Tito 1:2.\n“[Atutu] aɖatsi sia aɖatsi ɖa le woƒe ŋkume, eye ku maganɔ anyi o.”—Nyaɖeɖefia 21:4.


GBE BUBU Albanian Amerika Tokunɔgbe Arabic Armenian (West) Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Kirghiz Korean Latvian Lithuanian Malagasy Malayalam Marathi Marshallese Maya Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n“Míezɔna le xɔse me, eye menye le nukpɔkpɔ me o.”—KORINTOTƆWO II, 5:7.\n1. Nukae ɖee fia be apostolo Paulo zɔ le xɔse me, ke menye le nukpɔkpɔ me o?\nƑE 55 M.Ŋ. mee. Ƒe 20 va yi esi ŋutsu aɖe si woyɔna tsã be Saul, si tia Kristotɔwo yome, la ŋutɔ va zu Kristotɔ. Meɖe mɔ eƒe Mawu dzixɔse me gbɔdzɔ le ɣeyiɣi gbogbo siwo va yi ta o. Togbɔ be mekpɔ dziƒonuwo kple ŋku kpɔ o hã la, xɔse sesẽ nɔ esi. Eyata esi apostolo Paulo nɔ lɛta ŋlɔm na Kristotɔ amesiaminawo, amesiwo si dziƒoyiyi ƒe mɔkpɔkpɔ le la, egblɔ be: “Míezɔna le xɔse me, eye menye le nukpɔkpɔ me o.”—Korintotɔwo II, 5:7.\n2, 3. (a) Aleke míeɖenɛ fiana be míele zɔzɔm le xɔse me? (b) Nuka wòfia be woazɔ le nukpɔkpɔ me?\n2 Zɔzɔ le xɔse me bia be míaɖo ŋu ɖe Mawu ŋu bliboe be ate ŋu afia mɔ mí le agbe me. Ele be míaka ɖe edzi ŋutɔŋutɔ be enya nusi nyo na mí wu. (Psalmo 119:66) Ne míele nyametsotsowo wɔm le agbe me la, ele be míabu “nusiwo womekpɔna o” evɔ woli hafi hã ŋu. (Hebritɔwo 11:1) Esiawo dometɔ aɖewoe nye “dziƒo yeye kple anyigba yeye” si ŋugbe wodo. (Petro II, 3:13) Gake zɔzɔ le nukpɔkpɔ me fia be míenɔa agbe ɖe nusiwo míekpɔna ŋutɔŋutɔ ɖeɖe dzaa ko nu. Afɔku le nuwɔwɔ alea me, elabena ate ŋu ana míaŋe aɖaba aƒu Mawu ƒe lɔlɔ̃nu wɔwɔ dzi keŋkeŋ.—Psalmo 81:13; Nyagblɔla 11:9.\n3 Míeɖanye “alẽha sue,” la me tɔ siwo ayi dziƒo loo alo ‘alẽ bubuawo,’ siwo si anyigba dzi ƒe mɔkpɔkpɔ le o, ele be mía dometɔ ɖesiaɖe naxɔ aɖaŋu si woɖo be míazɔ le xɔse me, eye menye le nukpɔkpɔ me o la kple dzidzɔ. (Luka 12:32; Yohanes 10:16) Mina míakpɔ alesi aɖaŋuɖoɖo sia si tso gbɔgbɔ me dzi wɔwɔ akpɔ mía tae be ‘nuvɔ̃ ƒe vivisese ɣeyiɣi vi aɖe,’ ŋutilãmenudidi ƒe beble, kple esusu be nuɖoanyi sia ƒe nuwuwu megogo o, ƒe mɔ̃ nagaɖe mí o ɖa. Míadzro afɔku siwo le zɔzɔ le nukpɔkpɔ me hã me.—Hebritɔwo 11:25.\n“Nuvɔ̃ ƒe Vivisese le Ɣeyiɣi Vi aɖe Ko me” Tsitsri\n4. Tiatia kae Mose wɔ, eye nukatae?\n4 De ŋugble le agbe si ƒomevi Mose si nye Amram viŋutsu ate ŋu anɔ hafi, ŋu kpɔ. Esi wònye blema Egipte-fiaƒomea mee wonyi Mose le ta la, mɔnukpɔkpɔ li be ŋusẽ, kesinɔnu, kple ŋkɔxɔxɔ nasu esi. Mose ate ŋu abu tame be: ‘Agbalẽnyalagã si si Egiptetɔwo ƒe nunya deŋgɔ lee menye, eye ŋusẽ le asinye be maɖe gbe alo mawɔ nusi dze ŋunye. Ne menɔ fiaƒomea me la, ekema mate ŋu azã ɖoƒe si le asinye wòaɖe vi na nɔvinye Hebri-vi siwo wote ɖe anyi la!’ (Dɔwɔwɔwo 7:22) Ðe esia teƒe la, Mose tiae be “yeakpe fu akpe ɖe Mawu ƒe dukɔ la ŋuti” boŋ. Nukatae? Nukae ʋã Mose be wògbe nu le nusiwo katã ate ŋu asu esi le Egipte hafi la gbɔ? Biblia ɖo eŋu be: “Le xɔse me [Mose gblẽ] Egipte ɖi, eye mevɔ̃ fia ƒe dɔmedzoe la o; elabena edo dzi, abe ɖe wòle amesi womekpɔna o la kpɔm ene.” (Hebritɔwo 11:24-27) Mose ƒe kaka ɖe Yehowa dzi be aɖo nu dzɔdzɔe wɔwɔ teƒe godoo ye kpe ɖe eŋu wògbe eɖokui ƒoƒo ɖe nuvɔ̃ kple vivisese si nɔa anyi ɣeyiɣi vi aɖe ko la me.\n5. Aleke Mose ƒe kpɔɖeŋu dea dzi ƒo na míi?\n5 Zi geɖe la, nyametsotso sesẽwo wɔwɔ dzea ŋgɔ míawo hã ku ɖe nya siawo tɔgbe ŋu: ‘Ðe wòle be maɖe asi le nuwɔna alo nɔnɔme aɖewo siwo mewɔ ɖeka kple Biblia me gɔmeɖosewo tututu o ŋua? Ðe wòle be malɔ̃ awɔ dɔ aɖe si dze abe ga geɖe le eme ene, gake wòaxe mɔ na nye gbɔgbɔ me ŋgɔyiyia?’ Mose ƒe kpɔɖeŋua dea dzi ƒo na mí be míagawɔ tiatia siwo ɖea xexe sia ƒe nuŋumabumabu yi ŋgɔe ƒe gbɔgbɔ fiana o; ele be míaka ɖe Yehowa Mawu, “amesi womekpɔna o,” ƒe nunya si nana wòkpɔa nu yia ŋgɔ ʋĩ la boŋ dzi. Abe Mose ene la, mina mía kple Yehowa dome ƒomedodo naxɔ asi na mí wu nu bubu ɖesiaɖe si xexe sia adi be yeana mí.\n6, 7. (a) Aleke Esau ɖee fiae be yetia be yeazɔ le nukpɔkpɔ mee? (b) Nuxlɔ̃amekpɔɖeŋu kae Esau nye na mí?\n6 Tsɔ Mose sɔ kple blemafofo Isak viŋutsu Esau kpɔ. Esau tiae be yeaɖi kɔ na yeƒe nudzodzrowo enumake. (Mose I, 25:30-34) Esi Esau ‘mekpɔ ŋudzedze ɖe gbɔgbɔmenuwo ŋu o’ ta la, etsɔ eƒe ŋgɔgbevinyenye ɖɔli “nuɖuɖu zi ɖeka.” (Hebritɔwo 12:16) Mete ŋu de ŋugble tso alesi eƒe nyametsotso be yeadzra yeƒe ŋgɔgbevinyenyea agblẽ nu le woa kple Yehowa dome ƒomedodo ŋui, alo alesi wòate ŋu agblẽ nu le eƒe dzidzimeviwo ŋui, ŋu o. Eƒe gbɔgbɔmeŋkuwo gbã. Esau ŋe aɖaba ƒu Mawu ƒe ŋugbedodo xɔasiwo dzi, hesusui be viɖe gobii aɖeke mele wo ŋu o. Ezɔ le nukpɔkpɔ me, eye menye le xɔse me o.\n7 Esau zu nuxlɔ̃amekpɔɖeŋu na mí egbea. (Korintotɔwo I, 10:11) Ne nyametsotsowo wɔwɔ dze ŋgɔ mí, woɖa lolo loo alo wole sue o, mele be Satana ƒe xexe sia ƒe ameflunya si nye be ele be wò asi nasu nusi dim nele dzi enumake, la nable mí o. Ele be míabia mía ɖokui be: ‘Ðe Esau ƒe nɔnɔme dzena le nyametsotso siwo mewɔna mea? Ðe didi be nusi dim mele fifia nasu asinye enumake awɔe be nyemagatsɔ dzo ɖe mawusubɔsubɔnyawo ŋu oa? Ðe nye tiatiawo le mía kple Mawu dome ƒomedodo kpakple nye etsɔme teƒeɖoɖo la dem afɔku mea? Kpɔɖeŋu ka ɖomee mele na ame bubuwo?’ Ne tiatia siwo míewɔna ɖenɛ fiana be míekpɔa ŋudzedze ɖe nu kɔkɔewo ŋu la, ekema Yehowa ayra mí.—Lododowo 10:22.\nAsaƒoƒo na Ŋutilãmenudidi Vivivo ƒe Mɔ̃\n8. Nuxlɔ̃me kae wona Laodikea Kristotɔwo, eye nukatae wòka mí ɖo?\n8 Le ŋutega aɖe si apostolo Yohanes kpɔ le ƒe alafa gbãtɔ ƒe nuwuwu lɔƒo me la, Yesu Kristo si wodo ŋutikɔkɔe na la ɖo gbedasi aɖe ɖe hame si nɔ Laodikea, le Asia Sue. Enye nuxlɔ̃amegbedasi aɖe ku ɖe ŋutilãmenudidi vivivo ŋu. Togbɔ be Laodikea Kristotɔwo nye kesinɔtɔwo le ŋutilã me hã la, woda ahe le gbɔgbɔ me ya. Le esi teƒe be woayi edzi azɔ le xɔse me la, woɖe mɔ ŋutilãmenuwo ƒe amesinɔnɔ gbã woƒe gbɔgbɔ me ŋkuwo. (Nyaɖeɖefia 3:14-18) Ŋutilãmenudidi kpɔa ŋusẽ ma ƒomevi ɖe ame dzi egbea hã. Egbɔdzɔna míaƒe xɔse, eye wònana míedzudzɔa ‘dzidodo le agbe ƒe dudimekeke’ la me. (Hebritɔwo 12:1) Ne míekpɔ nyuie o la, “agbe ƒe dzidzɔwo” ate ŋu ava “vu tsyɔ” gbɔgbɔ me dɔwɔnawo dzi keŋkeŋ.—Luka 8:14.\n9. Aleke ŋudzedzekpɔkpɔ ɖe nusiwo le mía si kple gbɔgbɔmenuɖuɖu ŋu kpɔa mía tae?\n9 Nu vevi aɖe si akpe ɖe mía ŋu míakpɔ mía ɖokui ta le gbɔgbɔ mee nye ŋudzedzekpɔkpɔ ɖe nusiwo le mía si ŋu, tsɔ wu be míanɔ agbagba dzem be míawɔ xexe sia ŋudɔ bliboe eye be míazu kesinɔtɔwo le ŋutilã me. (Korintotɔwo I, 7:31; Timoteo I, 6:6-8) Ne míezɔna le xɔse me, eye menye le nukpɔkpɔ me o la, ekema míakpɔ dzidzɔ le fifi gbɔgbɔmeparadisoa me. Esi míele gome kpɔm le gbɔgbɔmenuɖuɖu si me nunyiame le ɖuɖu me la, ɖe meʋãna mí be míatso “aseye le dzi ƒe dzidzɔkpɔkpɔ ta” oa? (Yesaya 65:13, 14) Gawu la, enyea dzidzɔ na mí be míade ha kple amesiwo ɖea Mawu ƒe gbɔgbɔ ƒe kutsetsea fiana. (Galatiatɔwo 5:22, 23) Aleke gbegbee wòle vevie enye si be míakpɔ ŋudzedze ɖe gbɔgbɔmeɖoɖo si Yehowa wɔ si me dzidzɔ kple dzidzeme le ŋu!\n10. Nyabiase kawoe wòle be míabia mia ɖokui?\n10 Nya siwo wòle be míabia mia ɖokui dometɔ aɖewoe nye: ‘Nɔƒe kae ŋutilãmenuwo xɔna le nye agbe me? Ðe mele ŋutilãmenu siwo le asinye zãm be matsɔ aɖu agbee loo alo be matsɔ ado subɔsubɔ vavãtɔ ɖe ŋgɔ? Nukae hea dzidzeme gãtɔ kekeake vanɛ nam? Biblia sɔsrɔ̃ kpakple hadede kple nɔviwo le Kristotɔwo ƒe kpekpewo mee loo, alo agbeɖuɖu kple amesiwo menye Kristotɔwo o le teƒe aɖe le kwasiɖanuwuwuwo boŋue? Ðe mewɔa ɖoɖo ɖe modzakaɖeɖe ŋu le kwasiɖanuwuwu geɖe, tsɔ wu be mazã ɣeyiɣi mawo le gbeadzisubɔsubɔdɔa kple wɔna bubu siwo do ƒome kple subɔsubɔ kɔkɔea mea?’ Zɔzɔ le xɔse me bia be míawɔ geɖe le Fiaɖuƒedɔa me, ahaɖo ŋu ɖe Yehowa ƒe ŋugbedodowo ŋu bliboe.—Korintotɔwo I, 15:58.\nNuwuwua Nenɔ Ŋku dzi na Wò\n11. Aleke zɔzɔ le xɔse me kpena ɖe mía ŋu be nuwuwua nɔa ŋku dzi na míi?\n11 Zɔzɔ le xɔse me kpena ɖe mía ŋu míetsria nukpɔsusu si nye be nuwuwua megogo haɖe o, alo be nuwuwu aɖeke megbɔna gɔ̃ hã o. Míele abe glãkahela siwo ɖua fewu le Biblia me nyagblɔɖi ŋu ene o; míenya be xexeame nudzɔdzɔwo sɔ pɛpɛpɛ kple nusi Mawu ƒe Nya la gblɔ ɖi ku ɖe míaƒe ŋkekeawo ŋu. (Petro II, 3:3, 4) Le kpɔɖeŋu me, ɖe amewo ƒe nɔnɔme kple woƒe nuwɔnawo menye kpeɖodzi be míele “ŋkeke mamlɛawo me” oa? (Timoteo II, 3:1-5) Xɔse ƒe ŋkuwo kpena ɖe mía ŋu míekpɔnɛ dzea sii be menye xexeame nudzɔdzɔ siwo dzɔ le ŋutinya me va yi la dzro koe gale dzɔdzɔm ake o. Ke boŋ wonye “[Kristo ƒe] vava la kple xexeame ƒe nuwuwu ƒe dzesi.”—Mateo 24:1-14.\n12. Aleke Yesu ƒe nya siwo woŋlɔ ɖe Luka 21:20, 21 va eme le ƒe alafa gbãtɔ mee?\n12 De ŋugble le ƒe alafa gbãtɔ Mía Ŋɔli me nudzɔdzɔ aɖe si sɔ kple míaƒe ŋkekea ŋu kpɔ. Esi Yesu Kristo nɔ anyigba dzi la, exlɔ̃ nu eyomedzelawo be: “Ne miekpɔ aʋakɔwo ɖe to ɖe Yerusalem ŋu la, ekema midze sii bena, eƒe aƒedozuɣi ɖo vɔ. Ekema amesiwo le Yudea la, nasi ayi towo dzi, eye amesiwo le etitina la, nadzo ayi.” (Luka 21:20, 21) Le nyagblɔɖi sia ƒe emevava me la, Roma-ʋakɔwo, siwo nɔ Cestius Gallus ƒe kpɔkplɔ te, va ɖe to ɖe Yerusalem le ƒe 66 M.Ŋ me. Gake asrafoawo trɔ dzo le vo me, eye wòzu dzesi kple mɔnukpɔkpɔ na Kristotɔ siwo nɔ afima be ‘woasi ayi towo dzi.’ Le ƒe 70 M.Ŋ. me la, Roma-ʋakɔwo trɔ gbɔ, wodze Yerusalem-dua dzi, hetsrɔ̃ eƒe gbedoxɔa. Ŋutinyaŋlɔla Josephus ka nya ta be Yudatɔ siwo wu miliɔn ɖeka ku, eye wokplɔ agbetsila 97,000 yi aboyo me. Mawu ƒe ʋɔnudɔdrɔ̃ va Yudatɔwo ƒe nuɖoanyi ma dzi. Amesiwo zɔ le xɔse me eye woɖo to Yesu ƒe nuxlɔ̃amea si le afɔku ma nu.\n13, 14. (a) Nukawoe le dzɔdzɔ ge kpuie? (b) Nukatae wòle be míanɔ ŋudzɔ ɖe Biblia me nyagblɔɖiwo ŋu ɖo?\n13 Nu ma ƒomevi aɖe le dzɔdzɔ ge le míaƒe ŋkekea me. Dukɔ Ƒoƒuawo me tɔwo le akpa aɖe wɔ ge le Mawu ƒe ʋɔnudɔdrɔ̃a me. Abe alesi woɖo Roma-ʋakɔwo le ƒe alafa gbãtɔ me be woana Pax Romana (Roma ƒe Ŋutifafa) nanɔ anyi ene la, nenema kee wònye Dukɔ Ƒoƒuawo hã ƒe tameɖoɖo egbea be yewoanye dɔwɔnu si ana ŋutifafa nanɔ anyi. Togbɔ be Roma-ʋakɔwo dze agbagba be yewoakpɔ egbɔ be dedienɔnɔ naxɔ aƒe ɖe xexeme si nɔ anyi ɣemaɣi me hã la, woawoe va dze Yerusalem dzi hetsrɔ̃e. Nenema kee le egbeŋkekeawo me la, Biblia ƒe nyagblɔɖiwo ɖee fia be Dukɔ Ƒoƒuawo ƒe asrafowo gbɔna subɔsubɔhawo bu ge be wonye kplamatsedonu, eye wole egbeŋkekeawo me Yerusalem—si nye Kristodukɔa—kple Babilon Gã siaa trɔ̃ ge. (Nyaɖeɖefia 17:12-17) Ẽ, tsɔtsrɔ̃ ɖo xexeame katã ƒe alakpasubɔsubɔhawo ƒe agbo nu.\n14 Alakpasubɔsubɔ ƒe aƒedozuɣi anye dzesi be xaxa gã la dze egɔme. Wole nuɖoanyi vɔ̃ɖi sia ƒe akpa susɔea tsrɔ̃ ge le xaxa gã la ƒe nuwuwu. (Mateo 24:29, 30; Nyaɖeɖefia 16:14, 16) Zɔzɔ le xɔse me nana míenɔa ŋudzɔ ɖe Biblia me nyagblɔɖiwo ƒe emevava ŋu. Womate ŋu able mí míasusu be amegbetɔwo ƒe habɔbɔ aɖe, abe Dukɔ Ƒoƒuawo ene, dzi to gee Mawu le ahe ŋutifafa kple dedienɔnɔ vɛ o. Ekema, ɖe mele be alesi míenɔa agbee la naɖee afia be míeka ɖe edzi be “Yehowa ƒe ŋkeke gã la tu aƒe” oa?—Zefanya 1:14.\nZɔzɔ le Nukpɔkpɔ Me—Afɔku Kae Le Eme?\n15. Togbɔ be Israel-dukɔa kpɔ Mawu ƒe yayrawo teƒe hã la, mɔ̃ kae ɖe wo?\n15 Nusiwo dzɔ ɖe Israel-viwo dzi le blema ɖe afɔku si wònye be woaɖe mɔ zɔzɔ le nukpɔkpɔ me nagbɔdzɔ ame ƒe xɔse fia. Togbɔ be Israel-viwo kpɔ fuwɔame ewo siwo ɖi gbɔ Egiptetɔwo ƒe mawuwo, eye wokpɔ mɔ wɔnuku si dzi woto ɖe wo to Ƒudzĩa me hã la, wogbe toɖoɖo hewɔ sikanyivi, eye wodze esubɔsubɔ gɔme. Esi wosusu be Mose “mele gbɔgbɔm tso toa dzi” kaba o ta la, wotsi dzi, si na be womegate ŋu lalae o. (Mose II, 32:1-4) Dzimagbɔɖie wɔe be wosubɔ nusi wokpɔna kple ŋku, si nye legba si wowɔ. Woƒe zɔzɔ le nukpɔkpɔ me do vlo Yehowa, eye emetsonu enye be wowu “ŋutsu akpe etɔ̃.” (Mose II, 32:25-29) Aleke wòwɔa nublanuii enye esi ne Yehowa subɔla aɖe wɔ nyametsotso siwo ɖe eƒe ŋumaɖomaɖo ɖe Yehowa ŋu fia, eye meka ɖe eƒe ŋutete dzi be awɔ eƒe ŋugbedodowo dzi o!\n16. Aleke gotagome nukpɔkpɔ gblẽ nu le Israel-viwo ŋui?\n16 Gotagome nukpɔkpɔ gblẽ nu le Israel-viwo ŋu le mɔ bubuwo hã nu. Zɔzɔ le nukpɔkpɔ me wɔe be wovɔ̃ woƒe futɔwo. (Mose IV, 13:28, 32; Mose V, 1:28) Ena wotsi tre ɖe ŋusẽ si Mawu na Mose ŋu, eye woto nyatoƒoe le woƒe agbe ŋu. Esi xɔse menɔ wo si o ta la, wotia Egipte, dukɔ si dzi gbɔgbɔ vɔ̃wo kpɔ ŋusẽ ɖo, wu be woatia Ŋugbedodonyigbaa. (Mose IV, 14:1-4; Psalmo 106:24) Aleke gbegbe wòanya gbã dzi na Yehowae nye esi, be wòakpɔe eƒe amewo nawɔ nu ɖe woƒe Fia la ŋu bubumadeameŋutɔe, le esi womele ekpɔm kple ŋku o ta!\n17. Nukae na Israel-viwo gbe Yehowa ƒe mɔfiamewo le Samuel ƒe ŋkekea me?\n17 Le nyagblɔɖila Samuel ƒe ŋkekea me hã la, Israel-dukɔ tɔxɛ la gage ɖe zɔzɔ le nukpɔkpɔ me ƒe mɔ̃tetre me ake. Dukɔa di be woaɖo fia si yewoate ŋu akpɔ kple ŋku na yewo. Togbɔ be Yehowa ɖee fia be yenye woƒe Fia hã la, esia mesɔ gbɔ ana be woazɔ le xɔse me o. (Samuel I, 8:4-9) Wogbe nu le Yehowa ƒe mɔfiame siwo ŋu vodada aɖeke mele o la gbɔ bometsitsitɔe, eye wotiae be yewoanɔ abe dukɔ siwo ƒo xlã yewo ene.—Samuel I, 8:19, 20.\n18. Nukawoe míate ŋu asrɔ̃ tso afɔku siwo le zɔzɔ le nukpɔkpɔ me me?\n18 Esi míenye Yehowa subɔlawo le egbeŋkekeawo me ta la, míekpɔ ŋudzedze ɖe mía kple Mawu dome ƒomedodo nyuia ŋu. Enye míaƒe didi vevie be míasrɔ̃ nu tso blema nudzɔdzɔwo me ahawɔ ɖe nufiame xɔasi siwo le wo me la dzi le míaƒe agbenɔnɔ me. (Romatɔwo 15:4) Esi Israel-viwo zɔ le nukpɔkpɔ me ta la, woŋlɔ be be Mawu to Mose dzi nɔ mɔfiame nam yewo. Ne míekpɔ nyuie o la, míawo hã míate ŋu aŋlɔ be be Yehowa Mawu kple Mose Gãtɔ, Yesu Kristo, ye le mɔ fiam Kristo-hamea egbea. (Nyaɖeɖefia 1:12-16) Ele be míakpɔ nyuie be míagatsɔ amegbetɔwo ƒe nukpɔsusu anɔ Yehowa ƒe habɔbɔa ƒe akpa si le anyigba dzi, kpɔmee o. Nuwɔwɔ alea ate ŋu awɔe be míanɔ nyatoƒoe tom eye míagakpɔ ŋudzedze ɖe Yehowa teƒenɔlawo kple gbɔgbɔmenuɖuɖu si tsona “dɔla nuteƒewɔla kple aɖaŋudzela” gbɔ la siaa ŋu o.—Mateo 24:45.\nÐoe Kplikpaa Nàzɔ le Xɔse Me\n19, 20. Nuka ƒe tamee nèɖo kplikpaa be yeawɔ, eye nukatae?\n19 Biblia gblɔ be: “Míele kame tem kple ʋu kpakple ŋutilã o, ke boŋ mía kple dziɖulanyenye kple ŋusẽ kple xexe sia me fia, siwo le fifi viviti sia me kpakple vɔ̃ɖinyenye ƒe gbɔgbɔ, siwo le dziƒonutowo me lae le kame tem.” (Efesotɔwo 6:12) Míaƒe futɔ gãtɔe nye Satana Abosam. Eƒe taɖomeɖoɖoe nye be yeagblẽ míaƒe Yehowa dzixɔse me. Adi be yeazã ameblenu ɖesiaɖe si ana míaɖe asi le miaƒe nyametsotso be míasubɔ Mawu ŋu godoo. (Petro I, 5:8) Nukae akpɔ mía ta tso Satana ƒe nuɖoanyi sia ƒe ameblenu siwo wokpɔna la ŋu? Zɔzɔ le xɔse me, ke menye le nukpɔkpɔ me o ye! Kakaɖedzi kple ŋuɖoɖo ɖe Yehowa ƒe ŋugbedodowo ŋu akpɔ mía ta be míaganye amesiwo ƒe ‘xɔse dze go o.’ (Timoteo I, 1:19) Eyata, mina míadze agbagba ɖesiaɖe aɖoe kplikpaa be míayi edzi azɔ le xɔse me ahaɖo ŋu ɖe Yehowa ŋu bliboe be ayra mí. Eye mina míanɔ gbedodoɖa dzi be míate ŋu asi le nusiwo katã le eme va ge kpuie la nu.—Luka 21:36.\n20 Esi míele zɔzɔm le xɔse me, eye menye le nukpɔkpɔ me o la, Kpɔɖeŋuɖola gãtɔ aɖe le mía si. Biblia gblɔ be: “Kristo hã kpe fu le mia ta, eye wògblẽ kpɔɖeŋu ɖi na mi, bene miadze eƒe afɔɖoƒewo yome.” (Petro I, 2:21) Nyati si kplɔ esia ɖo adzro alesi míate ŋu ayi edzi azɔ abe alesi wòzɔe ene me.\n• Nukae nèsrɔ̃ le Mose kple Esau ƒe kpɔɖeŋuwo me ku ɖe zɔzɔ le xɔse me, eye menye le nukpɔkpɔ me o, ŋu?\n• Nu vevi kae akpe ɖe mía ŋu míaƒo asa na ŋutilãmenudidi vivivo?\n• Aleke zɔzɔ le xɔse me akpe ɖe mía ŋu míatsri nukpɔsusu si nye be nuwuwua gale didiƒe ʋĩ?\n• Nukatae zɔzɔ le nukpɔkpɔ me nye afɔku ɖo?\nMose zɔ le xɔse me\nÐe modzakaɖeɖe wɔnɛ be mèkpɔa gome le teokrasidɔwo me edziedzi oa?\nAleke toɖoɖo Mawu ƒe Nya kpɔa tawòe?\nƉoe Ɖe Amewo Ɖoe Ɖe Amewo Zɔ Le Xɔse Me, Menye Le Nukpɔkpɔ Me O!\nw05 9/15 axa 16-20


Yeremia 52 - Holy Bible [Ewe Bible 1913] - (Yer 52)\nZedekiya xɔ ƒe blave vo ɖekɛ, esime wòzu fia, eye woɖu fia ƒe wuiɖekɛ le Yerusalem. Dada ŋkɔ enye Xamital, Libnato Yeremya ƒe vinyɔnu.\nEwɔ nusi nye vɔ̃ le Yehowa ŋku me, abe alesi Yoyakim wɔ pɛpɛpɛ ene.\nElabena Yehowa do dɔmedzoe ɖe Yerusalem kple Yuda ŋu, vaseɖe esime wòtsɔ wo ƒu gbe le eƒe ŋku ta. Eye esi Zedekiya dze aglã ɖe Babel-fia ŋu la,\nBabel-fia Nebukadnezar kple eƒe aʋakɔ blibo la ho ɖe Yerusalem ŋu le eƒe fiaɖuɖu ƒe ƒe asiekelia me le dzinu ewolia ƒe ŋkeke ewolia dzi; woɖe to ɖee, eye woƒu kpo ɖe eŋu godoo va kpe.\nWoɖe to ɖe dua, vaseɖe Zedekiya ƒe ƒe wuiɖekɛlia me.\nLe dzinu enelia ƒe ŋkeke asiekelia dzi la dɔwuame nu sẽ le dua me, ale be aboloa ɖeke megali na dukɔ hahoo la o.\nWoŋɔ mɔ ɖe dua ŋu, eye aʋawɔlawo ka tã si to fia ƒe abɔ me mɔ, to agbo, si le gli ŋukplaba eve dome la nu hegblẽ du la ɖi le zã me, eye wòto gbegbemɔ; ke Kaldeatɔwo le glia ŋu godoo.\nTete Kaldeatɔwo ƒe aʋakɔ yɔ fia la ɖe nu heva tu Zedekiya le Yerixo-tagba, eye eƒe aʋawɔlawo katã kaka le eŋu.\nTete wòlé fia la hekplɔe yina Babel-fia le Ribla le Xamat-nyigba dzi, eye wòbu fɔe.\nEye Babel-fia wu Zedekiya viwo le eya ŋutɔ ŋku me, eye wowu Yuda-amegãwo katã hã le Ribla.\nEgbã ŋku na Zedekiya, eye wòde kɔsɔkɔsɔe, eye Babel-fia kplɔe yi Babel hetsɔe ɖe gaxɔ me vaseɖe eƒe kugbe.\nLe dzinu atɔ̃lia ƒe ŋkeke ewolia dzi, si nye fia Nebukadnezar, Babel-fia ƒe ƒe wuiasiekelia dzi la, fia ŋu srafowo ƒe amegã Nebuzaradan, amesi nɔa tsitre ɖe Babel-fia ŋku me la, va Yerusalem,\neye wòtɔ dzo Yehowa ƒe aƒe kple fia ƒe aƒe, Yerusalem-xɔwo katã kple bubumewo ƒe xɔwo katã.\nEye Kaldeatɔwo ƒe aʋakɔ blibo, si le fia ŋu srafowo ƒe amegã ŋu la, gbã Yerusalem ƒe gliwo katã ƒu anyi.\nFia ŋu srafowo ƒe amegã Nebuzaradan ɖe aboyo dukɔ la ƒe ame dahewo dometɔa ɖewo, dukɔ la ƒe ame mamlea, siwo kpɔtɔ ɖe dua me, kple amesiwo yi ɖe Babel-fia dzi, kpakple aɖaŋudɔwɔlawo ƒe susɔeawo dzoe.\nEye fia ŋu srafowo ƒe amegã Nebuzaradan gblẽ anyigba dzi ame dahea ɖewo ɖi, be woanye weingbledelawo kple agbledelawo.\nKaldeatɔwo gbã akɔblisɔti, siwo le Yehowa ƒe xɔ ŋu, kple anyinɔwo kpakple akɔbligazɔ, si le Yehowa ƒe me la, eye wotsɔ woƒe akɔbliwo katã yi Babel.\nEye wotsɔ zeawo, sofiawo, hɛawo, treawo, gatsiawo kple akɔblinuawo katã, siwo wotsɔna subɔnae la dzoe.\nEye fia ŋu srafowo ƒe amegã tsɔ nusiwo nye sika kple klosalo sɔŋ la dzoe. Kpluwo, sonuwo, trewo, zewo, akaɖitiwo, gatsiwo kple agbawo.\nSɔti eveawo, gazɔ la kple akɔblinyi wuieveawo, siwo le ete, kpakple anyinɔawo, nusiwo fia Salomo wɔ hena Yehowa ƒe aƒe la; nusiawo katã ƒe akɔbli mele dada me o.\nSɔti ɖeka kɔ abɔklugui wuienyi, eye ka abɔklugui wuieve atui akpe ɖo, to le eme, eye wòtri asibide ene ƒe kekeme.\nWotsɔ akɔbli wɔ kɔ ɖe eta me, eye kɔ la kɔ abɔklugui alɔ̃, ɖɔ lɔlɔ̃ kple yevuboɖawo ƒo xlã kɔ la godoo va kpe, akɔbli sɔŋ wonye. Nusiawo tɔgbe kple yevuboɖawo le sɔti evelia hã ŋu.\nYevuboɖa blaasieke vɔ ade le goawo katã me; yevuboɖa, siwo katã le ɖɔ la ŋu godoo va kpe la, le wo ame alafa ɖeka.\nEye fia ŋu srafowo ƒe amegã kplɔ nunɔlagã Seraya kple nunɔlagã yometɔ Zefanya kpakple kpuinudzɔla etɔ̃\nkple aƒedzikpɔla ɖeka, si le aʋawɔlawo nu, fiaŋume adre, siwo wokpɔ le dua me, aʋafia ƒe agbalẽŋlɔla, amesi yɔa dukɔ hahoo la hena aʋawɔwɔ kpakple dukɔ hahoo la dome ŋutsu blaade, siwo wokpɔ le dua me;\namesiawo fia ŋu srafowo ƒe amegã Nebuzaradan kplɔ yi na Babel-fia le Ribla.\nEye Babel-fia da nu wo hewu wo le Ribla le Xamat-nyigba dzi. Ale woɖe aboyo Yuda tso edenyigba dzi.\nAmesiwo Nebukadnezar ɖe aboyoe la, wonye si: Le ƒe adrelia me la woɖe aboyo Yudatɔ akpe etɔ kple blave vɔ etɔ̃;\nwoɖe aboyo ame alafa enyi kple blaetɔ̃ vɔ eve tso Yerusalem le Nebukadnezar ƒe ƒe wuienyilia me;\neye fia ŋu srafowo ƒe amegã Nebuzaradan ɖe aboyo ame alafa adre kple blane vɔ atɔ̃ dzoe le Nebukadnezar ƒe ƒe blave vɔ etɔ̃lia me; wo katã le ame akpe ene alafa ade.\nEsime woɖe aboyo Yuda-fia Yoyaxin le ƒe blaetɔ̃ vɔ adre megbe le dzinu wuievelia ƒe ŋkeke blave vɔ atɔ̃lia dzi la, Babel-fia Evil-Merodax ɖe ga Yuda-fia Yoyaxin le ƒe, si me wòzu fia, eye woɖee tso gaxɔ me;\neƒo nu fafɛ kplii, eye wòtsɔ eƒe zikpui ɖo fia, siwo kpe ɖe eŋu le Babel la ƒe zikpui ŋgɔ.\nEɖɔ li eƒe gaxɔmewuwo, eye woɖu nu le egbɔ ɖaa le eƒe agbenɔɣi katã.\nEye Babel-fia na eƒe nuɖuɖui ɖaa, alesi nu wòbiã gbesiagbe le eƒe agbenɔɣi katã, vaseɖe esime woku.


Luka 21 - Holy Bible [Ewe Bible 1913] - (Luk 21)\nEye wòfɔ kɔ te kpɔ kesinɔtɔ, siwo tso woƒe nunanawo le dadam ɖe nudzɔɖaka la me.\nEye wòkpɔ ahosi dahea ɖe, si tso lepta eve da ɖe eme le afima.\nEye wògblɔ bena: Mele egblɔm na mi nyateƒetɔe bena: Ahosi dahe sia tsɔ geɖe de eme wu wo katã;\nelabena nenem me siawo katã ƒe nunana la nye woƒe nukpɔkpɔ vivivo la ƒe ɖe; ke eya la, tso eƒe ahedada la me wòtsɔ nusiwo katã le esi la, heda ɖe eme.\nEye esi amea ɖewo le nu ƒom le mawuxɔ la ŋuti, alesi woɖo atsyɔ̃ nɛ kple kpe nyuiwo kpakple nunana, siwo ŋuti wokɔ na Mawu la, egblɔ bena:\nNusiawo, siwo ke kpɔm miele la, ŋkekewo gbɔna, le esiwo me womele kpe gblẽ ge ɖe kpe dzi, si womatu asii aƒu anyi o.\nEye wobiae gblo bena: Nufiala, ekema ɣekaɣi nusiawo lava, eye nuka anye dzesi na ɣeyiɣi, si dzi nusiawo lava me mahã?\nEye wògblɔ bena: Mikpɔ nyuie, bena woagaflu mi o! Elabena ame geɖewo lava le nye ŋkɔ la dzi agblɔ bena: Nyee nye esi, eye azãgbe la ɖo vɔ! Migadze wo yome o.\nKe ne miase atiawo kple zitɔtɔwo la, migaɖi vo o; elabena ele be, nusiawo nava ve me gbã; gake nuwuwu la maɖo enumake o.\nTete wògblɔ na wo bena: Dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti,\neye anyigbaʋuʋu gã kple dɔwuame kple dɔvɔ̃wo lava teƒeteƒewo, eye ŋɔdzidonuwo kple dzesi gãwo latso dziƒo.\nKe le nusiawo katã ŋgɔ la woaɖo woƒe asiwo mia dzi, eye woati mia yome, akplɔ mi ayi ɖe ƒuƒoƒewo kple gaxɔwo me, be woade mi asi na fiawo kple mɔ̃mefiawo le nye ŋkɔ la ŋuti.\nEsia ava mia dzi hena ɖaseɖiɖi.\nAzɔ la miɖo le miaƒe dzi me be, miagasusu gbã alesi miaɖe mia ɖokui nu o;\nelabena nye la mana nu kple nunya mi, si ŋuti miaƒe ketɔwo katã mate ŋu atsi tre alo aƒo nu ɖo o.\nGake dzilawo kple nɔviŋutsuwo kple ƒometɔwo kple xɔlɔ̃wo ade mi asi, eye woawu mia dometɔa ɖewo.\nEye amewo katã woalé fu mi le nye ŋkɔ la ŋuti.\nEye miaƒe taɖa ɖeka mele tsɔtsrɔ̃ ge o.\nLe miaƒe dzigbɔɖanyi me la miaɖe miaƒe luʋɔwo.\nKe ne miekpɔ aʋakɔwo ɖe to ɖe Yerusalem ŋu la, ekema midze sii bena, eƒe aƒedozuɣi ɖo vo.\nEkema amesiwo le Yudea la, nasi ayi towo dzi, eye amesiwo le etitina la, nadzo ayi, eye amesi wo le agbletawo la, nagayi ɖe eme o.\nElabena ŋkeke siawo nye hlɔ̃biabiaŋkekewo, bena woawu nusiwo katã woŋlɔ ɖi la nu.\nKe baba na amesiwo fu le wo ƒo kple amesiwo le notsi nam le ŋkeke mawo me; elabena hiãkame gã lava anyigba la dzi kple dɔmedzoe na dukɔ sia.\nEye wòadze yi nu, eye woaɖe wo aboyo ayi ɖe dukɔwo katã dome, eye trɔ̃subɔlawo latu afɔ Yerusalem dzi, halase esime woawu trɔ̃subɔlawo ƒe ɣeyiɣi la nu.\nEye dzesiwo lado ɖe ɣe kple ɣleti kple ɣletiviwo me, eye le anyigba dzi la vɔvɔ̃ laɖo dukɔwo, eye woawo dzodzodzoe le atsiaƒu ƒe gbeɖeɖe kple eƒe agbodzedze la ŋuti;\neye amewo ƒe gbɔgbɔ nu latsi le vovɔ̃ kple mɔkpɔkpɔ na nusiwo le anyigba blibo la katã dzi vam la ŋuti; elabena woaʋuʋu dziƒowo ƒe ŋusẽwo.\nEye ekema woakpɔ Amegbetɔvi la wògbɔna le alilikpo me kple ŋusẽ kple ŋutikɔkɔe geɖe.\nKe ne nusiawo ɖe asi emevava me la, ekema miwu mo dzi, eye mikɔ miaƒe tawo ɖe dzi, elabena miaƒe ɖeɖe la gogo.\nEye wòdo lo na wo gblɔ bena: Mikpɔ gboti la kple atiwo katã ɖa:\nne woto aŋgbawo la, míakpɔe adze sii le mia ɖokui si bena, dzomeŋɔli le ɖoɖom.\nNenema ke miawo hã, ne miekpɔ nusiawo le eme vam la, midze sii bena, mawufiaɖuƒe la gogo.\nVavã mele egblɔm na mi bena: Dzidzime sia nu mele yiyi ge akpɔ o, vaseɖe esime woawu nusiawo katã nu.\nDzi kple anyigba nu lava yi, ke nye nyawo nu mele yiyi ge akpɔ o.\nKe mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o;\nelabena adze amesiwo katã nɔ anyigba blibo la ƒe ŋku me la dzi.\nEyaŋuti minɔ ŋudzɔ le ɣeawo katã yi me kple gbedodoɖa, bena miate ŋu asi le nusiawo katã, siwo le eme va ge la nu, eye be míatsi tre ɖe Amegbetɔvi la ŋku me.\nKe le ŋkeke me la ebaa nu le mawuƒe la me, eye le zã me la edoa go yina ɖadɔa to, si woyɔna be Amito la dzi.\nEye dukɔ la katã vaa egbe ŋdikanya le mawuƒe la me, be yewoaɖo toe.


KAƉIKATE ƆKO 20 AKP - Ne lonya Ɣaa kpabo ɔwɛ̃ ɔso ɔbɔrɛ - Bible Search\nKAƉIKATE ƆKO 19 KAƉIKATE ƆKO 21\nKAƉIKATE ƆKO 20\nMapia Tsirise Kunyiborei Masɛ Akɔ Ipemu Iwɛ̃.\n1Ne lonya Ɣaa kpabo ɔwɛ̃ ɔso ɔbɔrɛ i kato ɔto ɔba ɔto iwo gudua wodoroa sibɔi gu kunyiborei siare i kɔrɔ̃. 2Ɔmɔɛ̃ aɣɛ wa nɖe aɣɛ kuere wa mpia ta kokowi fiɛ masɛ makpere wã sɔ Ɔbosam gu Satana. Ɣaa kpabo ɔnyi wũ ɔsɛ akɔ kakpi. 3Ɔfuĩdza aɣɛ ɔpia i iwo gudua wodoroa ame, ɔsɛ̃ ne kanya kpa, fiɛ ka ɔsu itsuebi ɔsɛ̃ iwo kanya sɔ si ɔ̃isibana ɔri ɔkɔ nɖebi ɔyura gbɔgbɔɔgbɔ akɔ kakpi kama. Ne kama ne, maaɖi wũ ɔwi kɛkɛĩ kere.\n4Ne kama ne, lonya maturi mawɛ̃ si i sigaraiyara iso fiɛ matã ma ɔle sɔ maɣɛ atɔ̃me. Ma nɖe mma maɖoe alasɔ maɖe aɖansiɛ i Yesu gu Ɣaa itɔ̃me iso sikala ne. Mmagbe iibɔ ma ati karɔ̃ matã bɔi lalaa, ɣee ɔ̃ kumiamia itĩ, fiɛ maifɔ ɔ̃ ikparĩ i itɔngbo ɣee kɔrɔ̃ iso. Mata masɛ ngbã fiɛ maɖegu Yesu sigara akɔ kakpi. 5Makpise ita ɖeakatɔ̃ i ngbe ne. Makpise tsɔra iita gbɔgbɔɔgbɔ akɔ kakpi ɔfe. 6So aaɣɔ makpise ɖeakatɔ̃ ma loata fiɛ maase sekelee. Kukpi nyɔare iisibawe ɔle i ma iso. Maaɖe Ɣaa gu Kristo masɔrɛdze fiɛ maaɖegu wũ sigara akɔ kakpi.\nMaɖe Ɔbosam Iso.\n7Si akɔ kakpi ɔɔfe ne, mato maaɖi Ɔbosam i iwo gudua wodoroa ame. 8Ɔ̃abɔrɛ ɔsɛ ɔ̃asɔsɔla kayiiso akpakpai aka ana maturi ɔɖuɖu ma nɖe Gog gu Magog. Ɔto ɔ̃asa ma kanya ɔtã kakpã fiɛ mato maasi lɛ ɔpo ame iwarĩ. 9Masɛ maki i kayiiso ɔɖuɖu fiɛ maba maaki malɔ Ɣaa maturi gu ɔmagɛ̃ gɔ i Ɣaa sɛ ɔɖɔɛ. Ɣɛɛ ɔtɔ ɔbɔrɛ i kato ɔba ɔ̃atsuedza ma pelepele. 10Masu Ɔbosam gɔ losɔsɔla ma mafuĩdza mapia i itɔkpe siare nɛ atɔgɛrɛĩ lowara ame. Ngbe masu bɔi lalaa gu mila kanyaɖidze mafuĩdza mapia mafegu ne. Maate ma ɔɣiã i ngbe kasɛ̃ i kakɔme ɔwi daaro.\nƔaa Ɔɣɛgu Kayiiso Ɔɖuɖu Atɔ̃me.\n11Ne lonya Sigarayara fudza siare iwɛ̃ nɛ iso i ɔwɛ̃ si ne. Kato gu karɔ̃ ɔyu i ɔ̃ katɔ̃ fiɛ maisina kawekɔ̃. 12Lonya makpise, maturi nyaa gu mma loinya gɔ maɣɛ i sigaraiyara katɔ̃. Mabusi siko, fiɛ maledza ɔko mama ibusi, ɔ̃ nɖe ngbã ɔko ne. Masu ara wa matsɛrɛ mapia i siko ame maɣɛgu makpise atɔ̃me i ma kurabarara kanya. 13Ɔpo ɔɖi makpise ma mpia i ɔ̃ ame ɔtã fiɛ kukpi gu ikpibiɔ ana ɔɖi makpise ma mpia i ma ame matã fiɛ Ɣaa ɣɛgu ɔbiara atɔ̃me i ara wa ɔbara kanya. 14Ne kama ne, masu kukpi gu ikpibiɔ mafuĩdza mapia i itɔkpe siare ame. Itɔkpe siare nɛgbe nɖe kukpi nyɔare ne. 15Ɔbiara gɔ iyere mainya matsɛrɛ i ngbã ɔko ame ne, masu wũ mafuĩdza mapia i itɔkpe siare ame.


Nu Kae Nye Biblia?\nGBE BUBU Abbey Abkhaz Abui Acholi Adza Afrikaans Akha Altai Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Tokunɔgbe Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Cuba Tokunɔgbe Côte d’Ivoire Tokunɔgbe Damara Dangme Danish Dayak Ngaju Douala Drehu Dusun Dutch Edo Efik Emberá (Catío) Estonian Eŋlisi Eʋegbe Fante Fijian Finland Tokunɔgbe Finnish Fon Franse Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysia Tokunɔgbe Maltese Mam Mambwe-Lungu Mapudungun Marathi Mauritian Creole Mazahua Mbunda Mende Meru Mexico Tokunɔgbe Mizo Mongolian Moore Myanmar Myanmar Tokunɔgbe Navajo Ndau Ndebele Ndebele (Zimbabwe) Ndonga Nengone Nepal Tokunɔgbe Nepali Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (West Africa) Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Tokunɔgbe Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tarahumara Tatar Tetun Dili Thai Thailand Tokunɔgbe Tigrinya Tiv Toba Tojolabal Tok Pisin Tongan Tshiluba Tshwa Tsonga Turkish Tuvaluan Twi Uighur (Cyrillic) Ukrainian Umbundu Urdu Urhobo Uruund Uzbek Vezo Vietnam Tokunɔgbe Vietnamese Wallisian Waray-Waray Welsh Wichi Wolaita Yacouba Zande Zulu\n1, 2. Nu ka tae Biblia la nye nunana dodzidzɔname aɖe tso Mawu gbɔ na mí?\nALEKE nàse le ɖokuiwò me ne xɔ̃wò aɖe na nu nyui aɖe wò le vo me? Nunana la ʋuʋu manɔ tsɔtsɔm na wò o, eye dzi adzɔ wò be xɔ̃wòa bu ŋuwò. Àda akpe nɛ ɖe eta.\n2 Biblia la nye nunana tso Mawu gbɔ na mí. Nyatakaka siwo mímate ŋu akpɔ le teƒe bubu aɖeke o la woe le eme na mí. Le kpɔɖeŋu me, egblɔ na mí be Mawue wɔ dziƒowo, anyigba la kple ŋutsu gbãtɔ kpakple nyɔnu gbãtɔ. Mɔfiame siwo ate ŋu akpe ɖe mía ŋu míakpɔ míaƒe kuxiwo gbɔ la le Biblia me. Biblia gblɔ ale si Mawu ana tame si wòɖo be yeana nɔnɔmeawo nanyo wu le anyigba dzi la nava eme na mí. Nunana dodzidzɔname ka gbegbee nye esi Biblia la nye!\n3. Nu kae nàva kpɔ ne èyi Biblia la sɔsrɔ̃ dzi?\n3 Ne èle Biblia srɔ̃m la, àva kpɔe be Mawu di be nànye ye xɔlɔ̃. Ne èyi edzi le nu srɔ̃m tso eŋu la, wò kplii dome xɔlɔ̃dzedzea me anɔ sesẽm ɖe edzi.\n4. Nu kae wɔ dɔ ɖe dziwò le Biblia ŋu?\n4 Woɖe Biblia gɔme ɖe gbe 2,600 aɖewo me, eye wota ɖekaɖeka miliɔn akpe geɖewo. Anyigbadzinɔla siwo wu 90 le alafa me ate ŋu akpɔ Biblia axlẽ le wo degbe me. Womaa Biblia miliɔn ɖeka kple edzivɔ kwasiɖa ɖe sia ɖe! Vavãe, agbalẽ bubu aɖeke megali de Biblia nu o.\n5. Nu ka tae míagblɔ be Biblia “tso Mawu ƒe gbɔgbɔ me”?\n5 Biblia la nye agbalẽ si “tso Mawu ƒe gbɔgbɔ me.” (Xlẽ 2 Timoteo 3:16.) Gake ame aɖewo abia be, ‘Esi wònye be amegbetɔwoe ŋlɔ Biblia ɖe, ke aleke wòate ŋu atso Mawu gbɔe?’ Biblia ɖo eŋu be: “Gbɔgbɔ kɔkɔe ye ʋã [alo fia mɔ] amewo wogblɔ Mawu ƒe nyawo ɖi.” (2 Petro 1:21) Esia sɔ kple ale si dɔtɔ aɖe nabia tso eƒe agbalẽŋlɔla si be wòaŋlɔ lɛta aɖe na ye. Ame ka tɔe lɛta la nye? Dɔtɔ la ƒe lɛtae, menye agbalẽŋlɔlaa tɔe o. Nenema ke Mawu tɔe Biblia nye, ke menye ame siwo wòzã woŋlɔe la tɔe o. Mawue fia mɔ wo woŋlɔ eƒe susuwo ɖi. Eya ta “Mawu ƒe nya” ye Biblia la nye vavã.—1 Tesalonikatɔwo 2:13; kpɔ Dzesidenya 2.\nŊɔŋlɔ Kɔkɔeawo—Xexe Yeye Gɔmeɖeɖe Biblia la le gbe geɖewo me\nBIBLIA ME NYAWO DE PƐPƐPƐ\n6, 7. Nu kae ɖo kpe edzi be Biblia me nyawo wɔ ɖeka?\n6 Biblia la ŋɔŋlɔ xɔ ƒe 1,600 kple edzivɔ. Eŋlɔlawo nɔ agbe le ɣeyiɣi vovovowo me. Wo dometɔ aɖewo nye agbalẽnyalagãwo, gake bubuwo hã menya agbalẽ ale o. Le kpɔɖeŋu me, wo dometɔ ɖeka nye ɖɔkita. Wo dometɔ aɖewo hã nye agbledelawo, lãɖelawo, alẽkplɔlawo, nyagblɔɖilawo, ʋɔnudrɔ̃lawo kple fiawo. Togbɔ be ame vovovowoe ŋlɔ Biblia hã la, emenyawo katã wɔ ɖeka. Megblɔa nya aɖe le ta aɖe me evɔ gblɔa nya si tsi tsitre ɖe ema ŋu le ta bubu me o. *\n7 Biblia ƒe ta gbãtɔwo gblɔ ale si amegbetɔƒomea ƒe kuxiwo dze egɔmee la na mí, eye eƒe ta mamlɛtɔwo gblɔ ale si Mawu ava kpɔ kuxi mawo gbɔ ahatrɔ anyigba bliboa wòazu paradiso la na mí. Nya siwo le Biblia me la ku ɖe nu siwo dzɔ le amegbetɔƒomea ƒe ŋutinya me ƒe akpe geɖe la ŋu eye woɖee fia be Mawu ƒe tameɖoɖo vaa eme godoo.\n8. Gblɔ kpɔɖeŋu aɖewo siwo ɖee fia be Biblia me nyawo sɔ pɛpɛpɛ le dzɔdzɔmeŋutinunya gome.\n8 Menye dzɔdzɔmeŋutinunya alo suku ƒe nusrɔ̃gbalẽe Biblia nye o, gake nya siwo wògblɔ tso nu siwo ŋu dzɔdzɔmeŋutinunyalawo va kena ɖo ŋu la dena pɛpɛpɛ ɣesiaɣi. Aleae míakpɔ mɔ be agbalẽ si tso Mawu gbɔ nanɔ. Le kpɔɖeŋu me, wode sewo le Mose Ƒe Agbalẽ Etɔ̃lia me na Israel-viwo ku ɖe nu siwo woawɔ be dɔlélewo magakaka o la ŋu. Woŋlɔ se siawo ɖi ɣeyiɣi didi aɖe megbe hafi amewo va nya nu tso ale si dɔlékuiwo hea dɔléle vanɛ la ŋu. Biblia gblɔe wòsɔ pɛpɛpɛ hã be womeku anyigba la ɖe naneke ŋu o. (Hiob 26:7) Le ɣeyiɣi si me ame akpa gãtɔ xɔe se be ɖe anyigba le gbadzaa la, Biblia ya gblɔ be anyigba la le nogoo.—Yesaya 40:22.\n9. Nu kae Biblia-ŋlɔlawo ƒe anukwareɖiɖi kpe ɖe mía ŋu míekpɔ dze sii?\n9 Ŋutinyamenudzɔdzɔ siwo woŋlɔ ɖe Biblia me la de pɛpɛpɛ. Gake ŋutinyagbalẽ bubu siwo li la me nyawo ya medena pɛpɛpɛ o, elabe wo ŋlɔlawo metoa nyateƒe o. Le kpɔɖeŋu me, womeŋlɔa nu tso ɣeyiɣi siwo me woɖu wo dedukɔwo dzi le aʋa me la ŋu ɣesiaɣi o. Gake ame siwo ŋlɔ Biblia ya to nyateƒe eye woŋlɔ nu tso aʋa siwo me woɖu Israel dzi le gɔ̃ hã ŋu. Woŋlɔ woawo ŋutɔ ƒe vodadawo gɔ̃ hã ɖi. Le kpɔɖeŋu me, le Mose Ƒe Agbalẽ Enelia me la, Mose gblɔ be yeda vo gã aɖe, eye Mawu he to na ye ɖe eta. (4 Mose 20:2-12) Ale si Biblia-ŋlɔlawo ɖi anukware la ɖee fia be Mawu gbɔe Biblia tso. Esia fia be míate ŋu aka ɖe Biblia dzi.\nAGBALẼ SI ME AÐAŊUÐOÐO NYUIWO LE\n10. Nu ka tae Biblia ƒe aɖaŋuɖoɖowo kpena ɖe mía ŋu egbea?\n10 Biblia la “tso Mawu ƒe gbɔgbɔ me, eye wònyo na nufiafia, na mokaka, na ɖɔɖɔɖo.” (2 Timoteo 3:16) Ɛ̃, Biblia ƒe aɖaŋuɖoɖowo kpena ɖe mía ŋu egbea. Yehowa nya míaƒe wɔwɔme, eya ta esea míaƒe tamebubu kple seselelãmewo gɔme. Enya mí wu míawo ŋutɔwo gɔ̃ hã, eye wòdi be míakpɔ dzidzɔ. Enya nu siwo aɖe vi na mí kple nu siwo maɖe vi na mí o siaa.\n11, 12. (a) Aɖaŋu nyui kawoe Yesu ɖo le Mateo ta 5 va se ɖe ta 7? (b) Nu bubu kawoe míate ŋu asrɔ̃ le Biblia me?\n11 Yesu ɖo aɖaŋu nyui aɖewo na mí le Mateo ta 5 va se ɖe ta 7 ku ɖe ale si míawɔ akpɔ dzidzɔ, ale si míawɔ anɔ ŋutifafa me kple amewo, ale si míado gbe ɖa kple susu si wòle be wòanɔ mía si ɖe ga ŋu la ŋuti. Togbɔ be eɖo aɖaŋu siawo ƒe akpe evee nye esia hã la, ŋusẽ gakpɔtɔ le wo ŋu eye wogakpena ɖe ame ŋu egbea abe ale si ko wònɔ esime wòɖo wo ene.\n12 Yehowa na gɔmeɖosewo alo mɔfiamewo mí le Biblia me ku ɖe nu si míawɔ be míaƒe ƒomegbenɔnɔ nanyo, míanye dɔ nyui wɔlawo kple nu siwo míawɔ be mí kple amewo dome nanɔ nyuie la ŋu. Biblia me mɔfiame siawo ate ŋu akpe ɖe mía ŋu eɖanye ame ka kee míenye o, afi ka kee míele alo kuxi ka ke me tomee míele o.—Xlẽ Yesaya 48:17; kpɔ Dzesidenya 3.\nÀTE ŊU AKA ÐE BIBLIA ME NYAGBLƆÐIWO DZI\nBiblia-ŋlɔla Yesaya gblɔe ɖi be woatsrɔ̃ Babilon\n13. Nu kae Yesaya gblɔ ɖi be adzɔ ɖe Babilon dzi?\n13 Biblia me nyagblɔɖi geɖewo va eme xoxo. Le kpɔɖeŋu me, Yesaya gblɔe ɖi be woatsrɔ̃ Babilon. (Yesaya 13:19) Egblɔ ale si tututu woatsrɔ̃ du lae ɖi tsitotsito. Agbo gãwo kple tɔsisi aɖe nye takpɔnu na dua. Gake Yesaya gblɔe ɖi be tɔsisi la amie eye woagblẽ agboawo ɖe nuvo. Du la dzi dzelawo ava xɔ dua aʋamawɔmawɔe. Yesaya gblɔe ɖi gɔ̃ hã be ŋutsu si ŋkɔe nye Kores aɖu Babilon dzi.—Xlẽ Yesaya 44:27–45:2; kpɔ Dzesidenya 4.\n14, 15. Aleke Yesaya ƒe nyagblɔɖia va emee?\n14 Ƒe alafa eve le nyagblɔɖi sia megbe la, aʋakɔ aɖe va ɖi anyi, eye wonɔ klalo be yewoadze Babilon dzi. Ame kae nye woƒe aʋafia? Abe ale si tututu wogblɔe ɖi ene la, Persia-fia Kores ye. Aleae wòdzɔe be nɔnɔmeawo sɔ keŋ na nyagblɔɖia ƒe akpa susɔeawo me vava.\n15 Babilontɔwo nɔ azã ɖum le zã si me wodze Babilon dzi. Wosusui be yewole dedie, elabe gli kɔkɔ aɖe kple tɔsisi aɖe ƒo xlã wo. Le dua godo la, Kores kple eƒe amewo ɖe ʋewo tsɔ trɔ mɔ na tɔsisia. Tsia mie va ɖo afi si Persia-ʋawɔlawo te ŋu tsoe. Gake aleke aʋawɔlaawo awɔ alia gli si woɖo ƒo xlã Babilon-dua? Abe ale si wogblɔe ɖi ene la, wogblẽ dua ƒe agbowo ɖe nuvo, eye aʋawɔlaawo xɔ dua aʋamawɔmawɔe.\n16. (a) Nu kae Yesaya gblɔ ɖi be adzɔ ɖe Babilon dzi mlɔeba? (b) Aleke míewɔ nya be Yesaya ƒe nyagblɔɖia va eme?\n16 Yesaya gblɔe ɖi be mlɔeba ame maganɔ Babilon gbeɖe o. Eŋlɔe ɖi be: “Ame maganɔ eme akpɔ o, eye maganye teƒe si ame anɔ o tso dzidzime yi dzidzime.” (Yesaya 13:20) Ðe wòva eme nenema? Glikpowo koe le afi si Babilon nɔ tsã si didi abe kilometa 80 ene tso Bagdad ƒe anyiehe le Irak. Va se ɖe egbea gɔ̃ hã la, ame aɖeke mele afi ma o. Yehowa tsɔ “tsɔtsrɔ̃ ƒe xa” kplɔe vavã!—Yesaya 14:22, 23. *\nBabilon ƒe glikpowo\n17. Nu ka tae míate ŋu aka ɖe Mawu ƒe ŋugbedodowo dzi?\n17 Ale si Biblia me nyagblɔɖi geɖewo va eme la ɖee fia be míate ŋu aka ɖe nya siwo Biblia gblɔ ɖi be woava dzɔ le etsɔme la dzi. Míate ŋu aka ɖe edzi be Yehowa awɔ ɖe ŋugbe si wòdo be yeana anyigba la nazu paradiso la dzi. (Xlẽ 4 Mose 23:19.) Vavãe, “agbe mavɔ ƒe mɔkpɔkpɔ si ƒe ŋugbe Mawu, ame si mate ŋu aka aʋatso o la, do tso gbe aɖe gbe ʋĩi ke la” le mía si.—Tito 1:2. *\nBIBLIA ATE ŊU ATRƆ WÒ AGBENƆNƆ\n18. Nya kae apostolo Paulo gblɔ tso “Mawu ƒe nya” la ŋu?\n18 Míesrɔ̃e va yi be agbalẽ bubu aɖeke meli de Biblia nu o. Emenyawo wɔ ɖeka, eye le dzɔdzɔmeŋutinunya kple ŋutinya gome la, emenyawo dena ɣesiaɣi. Eɖoa aɖaŋu nyuiwo hã na mí, eye nyagblɔɖi gbogbo aɖewo le eme siwo va eme xoxo. Gake Biblia gawɔa dɔ geɖe wu emawo gɔ̃ hã. Apostolo Paulo gblɔ bena: “Mawu ƒe nya la le agbe, eye ŋusẽ le eŋu.” Nya mawo gɔme ɖe?—Xlẽ Hebritɔwo 4:12.\n19, 20. (a) Aleke Biblia ate ŋu akpe ɖe ŋuwò nàdze si ɖokuiwò? (b) Nu kawoe nàwɔ atsɔ ada akpe na Mawu ɖe Biblia ta?\n19 Biblia ate ŋu atrɔ wò agbenɔnɔ. Ate ŋu akpe ɖe ŋuwò nàdze si ɖokuiwò nyuie. Ate ŋu akpe ɖe ŋuwò nàse wò dzimesusuwo kple wò seselelãmewo gɔme. Le kpɔɖeŋu me, míate ŋu agblɔ be míelɔ̃ Mawu. Gake ne míedi be míaɖee afia be míelɔ̃ Mawu ŋutɔŋutɔ la, ele be míawɔ ɖe Biblia me nyawo dzi.\n20 Biblia nye agbalẽ si tso Mawu gbɔ vavã. Mawu di be nàxlẽ Biblia, nàsrɔ̃e ahalɔ̃e. Da akpe nɛ ɖe nunana sia ta eye nànɔ Biblia srɔ̃m. Ekema àse tame si Mawu ɖo ɖe amegbetɔwo ŋu la gɔme. Le ta si kplɔ esia ɖo me la, míasrɔ̃ nu tso tameɖoɖo sia ŋu.\n^ mm. 6 Togbɔ be ame aɖewo gblɔna be Biblia me nya aɖewo tsi tsitre ɖe bubuwo ŋu hã la, menye nyateƒee o. Kpɔ agbalẽ si nye Biblia La—Mawu Ƒe Nyae Loo Alo Amegbetɔ Tɔea?, si le yevugbe me ƒe ta 7 lia, Yehowa Ðasefowoe tae.\n^ mm. 16 Ne èdi be yeasrɔ̃ nu geɖe tso Biblia ƒe nyagblɔɖiwo ŋu la, kpɔ agbalẽ gbadza si nye Agbalẽ si Nyo na Amesiame ƒe axa 27-29, Yehowa Ðasefowoe tae.\n^ mm. 17 Babilon ƒe tsɔtsrɔ̃ nye Biblia ƒe nyagblɔɖi geɖe siwo va eme la dometɔ ɖeka ko. Àte ŋu akpɔ nyagblɔɖi siwo ku ɖe Yesu Kristo ŋu le Dzesidenya 5 lia me.\nNYATEƑENYA 1: BIBLIA LA TSO MAWU GBƆ\n“Ŋɔŋlɔ blibo la tso Mawu ƒe gbɔgbɔ me.”—2 Timoteo 3:16\nAleke Biblia to vovo na agbalẽ ɖe sia ɖe?\nWoɖe Biblia gɔme ɖe gbe 2,600 aɖewo me, eye wota Biblia miliɔn akpe geɖe.\nNyatakaka siwo mímate ŋu akpɔ le teƒe bubu aɖeke o la le eme.\n1 Tesalonikatɔwo 2:13\nMawu tɔe Biblia nye.\nMawu fia mɔ amewo woŋlɔ eƒe susuwo ɖi.\nNYATEƑENYA 2:BIBLIA NYE NYAGBLƆÐIGBALẼ\n“Mawu . . . mate ŋu aka aʋatso o.”—Tito 1:2\nNu ka tae nàte ŋu aka ɖe Biblia dzi?\nBiblia gblɔ Babilon ƒe tsɔtsrɔ̃ ɖi ƒe alafa geɖe hafi wova tsrɔ̃e.\nBiblia me nyagblɔɖiwo le eme vam fifia.\nMíate ŋu aka ɖe nya siwo Biblia gblɔ tso etsɔme ŋu la dzi.\nNYATEƑENYA 3: WOŊLƆ BIBLIA BE WÒAKPE ÐE ŊUWÒ\n“Nye Yehowae nye wò Mawu, nyee nye ame si fiaa nu wò be wòaɖe vi na wò.”—Yesaya 48:17\nNu kawoe nèsrɔ̃ tso Biblia ŋu?\nHiob 26:7; Yesaya 40:22\nNya siwo Biblia gblɔ le dzɔdzɔmeŋutinya gome la de pɛpɛpɛ.\nBiblia-ŋlɔlawo nye nyateƒetolawo.\nYesu ɖo aɖaŋu na mí ku ɖe ale si míawɔ akpɔ dzidzɔ, ale si míawɔ anɔ ŋutifafa me kple amewo, ale si míado gbe ɖa kple susu si wòle be wòanɔ mía si ɖe ga ŋu la ŋuti.\nNYATEƑENYA 4: BIBLIA ATE ŊU ATRƆ WÒ AGBENƆNƆ\n“Mawu ƒe nya la le agbe, eye ŋusẽ le eŋu.”—Hebritɔwo 4:12\nVi kawoe Mawu ƒe Nya la ate ŋu aɖe na wò?\nAte ŋu akpe ɖe ŋuwò nàse Mawu ƒe tameɖoɖowo gɔme.\nAte ŋu akpe ɖe ŋuwò nàdze si ɖokuiwò nyuie.\nAte ŋu akpe ɖe ŋuwò nànya nu si Mawu di tso asiwò.\nMawu di be nàxlẽ Biblia, nàsrɔ̃e ahalɔ̃e.\nAleke míawɔ aka ɖe edzi be nu si tututu Biblia fia la ƒe gɔmesese vavãtɔ ye su mía si egbea?


Kpe Ðe Amewo Ŋu Woado Dzi Le Xaxawo Me | Gbetakpɔxɔ Nusɔsrɔ̃\n“Mi katã miaƒe susu nawɔ ɖeka, mise veve ɖe ame nu, milɔ̃ mia nɔewo abe dadaviwo ene, miaƒe dɔme natrɔ ɖe ame ŋu, mibɔbɔ mia ɖokui ɖe anyi.”—1 PET. 3:8.\nHADZIDZI 107 Lɔlɔ̃ Ƒe Kpɔɖeŋu Si Mawu Ðo\n1. Aleke míate ŋu asrɔ̃ Yehowa, mía Fofo lɔ̃ame la?\nYEHOWA lɔ̃ mí vevie ŋutɔ. (Yoh. 3:16) Míedi be míasrɔ̃ mía Fofo lɔ̃ame la. Eya ta, míedzea agbagba be ‘míase veve ɖe amewo katã nu, míalɔ̃ wo abe dadaviwo ene, eye míaƒe dɔme natrɔ ɖe wo ŋu,’ gake vevietɔ, ame siwo “do ƒome kpli mí le xɔse la me.” (1 Pet. 3:8; Gal. 6:10) Ne mía nɔvi Kristotɔwo le nɔnɔme sesẽwo me tom la, anyo be míakpe ɖe wo ŋu.\n2. Nu ka me míadzro le nyati sia me?\n2 Nɔnɔme sesẽwo ava ame sia ame si di be yeanye Yehowa ƒe ƒomea me tɔ la dzi. (Marko 10:29, 30) Eye anɔ eme godoo be míado go dodokpɔ geɖe wu esime nuɖoanyi sia ƒe nuwuwu le aƒe tum. Aleke míate ŋu akpe ɖe mía nɔewo ŋu? Na míadzro Biblia me ŋutinya siwo ku ɖe Lot, Hiob, kple Naomi ŋu la me eye míakpɔ nu si míate ŋu asrɔ̃ tso wo me. Gakpe ɖe eŋu la, míadzro kuxi siwo me tom mía nɔviŋutsuwo kple mía nɔvinyɔnuwo le egbea la dometɔ aɖewo kpakple ale si míate ŋu akpe ɖe wo ŋu woado dzi la me.\nGBƆ DZI ÐI NA WO\n3. Abe ale si 2 Petro 2:7, 8 ɖee fia ene la, nyametsotso gbegblẽ kae Lot wɔ, eye nu kae do tso eme?\n3 Lot wɔ nyametsotso gbegblẽ aɖe esi wòtiae be yeaɖanɔ ame siwo ƒoa wo ɖokuiwo ɖe gbɔdɔdɔ manɔsenu me dzimesesẽtɔe la dome le Sodom. (Xlẽ 2 Petro 2:7, 8.) Nu dze edzi na amewo le nutoa me, gake Lot va to nɔnɔme sesẽ geɖe me le esi wòʋu yi Sodom ta. (1 Mose 13:8-13; 14:12) Anɔ eme be srɔ̃a ƒe dzi va ku ɖe dua alo dua me tɔ aɖewo ŋu ale gbegbe be meɖo to Yehowa o. Ebú eƒe agbe esime Mawu na dzo kple dzokpe dza tso dziƒo ɖe nutoa dzi. Eye bu Lot vinyɔnu eveawo ŋu kpɔ. Ŋutsu siwo gbɔna wo ɖe ge la ku le Sodom. Lot bú eƒe aƒea, kple eƒe nunɔamesiwo, eye esi ganyra wue nye be, srɔ̃a hã ku. (1 Mose 19:12-14, 17, 26) Esi Lot nɔ nɔnɔme sesẽ mawo me tom la, ɖe Yehowa ɖe asi le Lot ŋua? Ao.\nYehowa se veve ɖe Lot kple eƒe ƒomea nu eye wòdɔ mawudɔlawo ɖa be woaɖaɖe wo tso afɔku me (Kpɔ memama 4 lia)\n4. Aleke Yehowa gbɔ dzi ɖi na Lot? (Kpɔ nɔnɔmetata si le akpaa dzi.)\n4 Togbɔ be Lot ŋutɔe tso nya me yi ɖanɔ Sodom hã la, Yehowa se veve ɖe enu hedɔ mawudɔlawo be woaɖaɖe eya kple eƒe ƒomea. Ke hã, esi mawudɔlawo gblɔ na Lot be wòawɔ kaba adzo le Sodom la, Lot mewɔ nu kpata o, ke boŋ, ‘enɔ hehem ɖe megbe.’ Eva hiã be mawudɔlawo nalé eƒe alɔnu ahakpe ɖe eya kple eƒe ƒomea ŋu be woasi adzo le dua me. (1 Mose 19:15, 16) Eyome, mawudɔlawo gblɔ na wo be woasi ayi tonuto la me. Gake Lot mewɔ ɖe nya si Yehowa gblɔ nɛ la dzi o, ke ebia be yeayi du si tsɔ yewo gbɔ la me boŋ. (1 Mose 19:17-20) Yehowa gbɔ dzi ɖi na Lot heɖo toe, eye wòɖe mɔ nɛ be wòayi du ma me. Emegbe la, Lot va nɔ vɔvɔ̃m le afi ma, eye wòʋu yi tonuto si tututu me Yehowa gblɔ nɛ gbã be wòaɖanɔ la me. (1 Mose 19:30) Yehowa gbɔ dzi ɖi na Lot ale gbegbe! Aleke míate ŋu asrɔ̃ Yehowa ƒe kpɔɖeŋua?\n5-6. Aleke míate ŋu awɔ nya siwo dze le 1 Tesalonikatɔwo 5:14 la ŋu dɔ le Mawu sɔsrɔ̃ me?\n5 Ate ŋu adzɔ be mía nɔvi Yehowa subɔla aɖe nawɔ nyametsotso si me nunya mele o eye wòahe kuxi sesẽwo ava eɖokui dzi, abe ale si wònɔ le Lot gome ene. Ne edzɔ alea la, nu kae míawɔ? Ðewohĩ, awɔ na mí be míagblɔ nɛ be nu si wòƒã la ŋem wòle, eye anye nyateƒe hã. (Gal. 6:7) Ke hã, míate ŋu awɔ nu si nyo wu ema. Míate ŋu asrɔ̃ Yehowa ahakpe ɖe mía nɔvia ŋu, abe ale si Yehowa kpe ɖe Lot ŋui ene. Le mɔ ka nu?\n6 Menye ɖe Yehowa dɔ mawudɔlawo ɖa be woayi aɖaxlɔ̃ nu Lot ko evɔ o, ke woakpe ɖe eŋu hã be wòasi le vɔ̃ si va Sodom dzi la nu. Nenema kee ate ŋu ahiã be míaxlɔ̃ nu mía nɔvia ne míekpɔe be ele nane si ahe kuxi ava edzi la wɔm. Gake míate ŋu akpe ɖe eŋu hã. Ne mele wɔwɔm ɖe Yehowa ƒe mɔfiafia si tso Biblia me la dzi kaba o gɔ̃ hã la, ehiã be míagbɔ dzi ɖi nɛ. Wɔ nu abe mawudɔla eveawo ene. Nɔviwòa ƒe nu megati wò eye nàte ɖokuiwò ɖa le eŋu o, ke boŋ, ele be nàdi mɔ siwo dzi nàte ŋu ato ana kpekpeɖeŋu si sɔ lae. (1 Yoh. 3:18) Míate ŋu alé eƒe alɔnu le kpɔɖeŋunyagbɔgblɔ nu, eye míakpe ɖe eŋu wòawɔ ɖe Biblia ƒe aɖaŋuɖoɖoa dzi.—Xlẽ 1 Tesalonikatɔwo 5:14.\n7. Aleke Yehowa bu Lot, eye aleke míate ŋu asrɔ̃ Yehowa ƒe kpɔɖeŋua?\n7 Yehowa ate ŋu atsɔ eƒe susu aɖo Lot ƒe blibomademadewo ŋu. Gake mewɔe nenema o, ke boŋ, eʋã apostolo Petro emegbe wòyɔ Lot be ame dzɔdzɔe. Edzɔa dzi na mí ŋutɔ be Yehowa tsɔa míaƒe vodadawo kea mí! (Ps. 130:3) Ðe míate ŋu asrɔ̃ Yehowa le ale si wòbu Lot mea? Ne míetsɔa susu ɖoa mía nɔviŋutsuwo kple mía nɔvinyɔnuwo ƒe nɔnɔme nyuiwo ŋu la, awɔe be míagbɔ dzi ɖi na wo geɖe wu. Esia awɔe be wòanɔ bɔbɔe na woawo hã be woalɔ̃ faa axɔ kpekpeɖeŋu si nam míele wo.\nSE VEVE ÐE WO NU\n8. Nu kae vevesese ɖe ame nu aʋã mí be míawɔ?\n8 Menye nyametsotso gbegblẽ aɖe si Hiob wɔ lae he fukpekpewo va edzi, abe ale si wònɔ le Lot gome ene o. Ke hã, ekpe fu ale gbegbe; ebú eƒe nunɔamesiwo, bubu megava nɔ eŋu le eƒe nutoa me o, eye eƒe lãme hã gblẽ vevie. Esi ganyra wue nye be, vi siwo eya kple srɔ̃a wodzi la katã ku. Azɔ hã, Hiob xɔlɔ̃ etɔ̃ aɖewo tso eyama nu alakpatɔe. Susu siwo tae yeaɖi akɔfala etɔ̃awo mese veve ɖe Hiob nu o la ƒe ɖe ye nye ka? Eyae nye be, womedze agbagba be yewoase nu si tututu nɔ dzɔdzɔm ɖe edzi la gɔme o. Esia wɔe be, susu nyui menɔ wo si ɖe Hiob ŋu o eye wobu fɔe vevie. Nu kae míawɔ be míawo hã míagawɔ vodada ma ke o? Nenɔ susu me na wò be Yehowa ɖeɖe koe nyaa nyateƒe bliboa le nɔnɔme si me tom ame aɖe le ŋu. Lé to ɖe nya si gblɔm ame si le fu kpem la le ŋu nyuie. Mèganɔ eƒe nyawo sem ko evɔ o, bia ɖokuiwò be, ne yee le nɔnɔme ma me tom ɖe, aleke gbegbee wòate ɖe ye dzii? Esia ko hafi nàte ŋu ase veve ɖe nɔviwòŋutsua alo nɔviwònyɔnua nu wòade edeƒe.\n9. Ne míese veve ɖe mía nɔvi si dzi nu te ɖo nu la, nu kae míaƒo asa na, eye nu ka tae?\n9 Ne míese veve ɖe ame siwo dzi nu te ɖo nu la, esia awɔe be míaƒo asa na nya siwo mesɔ o gbɔgblɔ tso woƒe kuxiawo ŋu na ame bubuwo. Ameŋunyagblɔla metua hamea ɖo o; ke mama boŋ wòdea hamea me. (Lod. 20:19; Rom. 14:19) Menyoa dɔme o, ke boŋ, eƒoa nu eŋumabumabui, eye eƒe nyawo ate ŋu agblẽ nu le ame si le fu kpem xoxo la ŋu. (Lod. 12:18; Ef. 4:31, 32) Ne míelé ŋku ɖe mía nɔvia ƒe nɔnɔme nyuiwo ŋu eye míebu nu si míate ŋu awɔ atsɔ akpe ɖe eŋui ŋu la, ɖe manyo wu sãsãsã oa?\nNe nu te ɖe haxɔsetɔ aɖe dzi wòle ‘nu ƒom kple adã’ la, ɖo toe dzigbɔɖitɔe, eye nàfa akɔ nɛ le ɣeyiɣi nyuitɔ dzi (Kpɔ memama 10-11 lia) *\n10. Nufiame kae le nya siwo dze le Hiob 6:2, 3 la me na mí?\n10 Xlẽ Hiob 6:2, 3. Ɣeaɖewoɣi la, Hiob ‘ƒo nu kple adã.’ Ke hã, nya aɖewo siwo wògblɔ la va vee emegbe. (Hiob 42:6) Abe Hiob ene la, ame si dzi nu te ɖo la ate ŋu aƒo nu kple adã ɣeaɖewoɣi ahagblɔ nya aɖewo siwo ava vee emegbe. Ne edzɔ alea la, aleke wòle be míawɔ nui? Le esi míahe nya ɖe amea ŋu teƒe la, ele be míase veve ɖe enu boŋ. Ðo ŋku edzi be Yehowa meɖoe be mía dometɔ aɖeke nato kuxi kple nɔnɔme sesẽ siwo me tom míele egbea la me o. Eya ta, ne nu te ɖe Yehowa subɔla wɔnuteƒe aɖe si le nɔnɔme sesẽwo me tom la dzi eye wògblɔ nya aɖe eŋumabumabui la, míate ŋu ase egɔme nɛ. Ne egblɔ nya si mesɔ o tso Yehowa alo mí ame siwo le agbagba dzem be míakpe ɖe eŋu gɔ̃ hã ŋu la, mele be míado dziku ɖe eŋu alo abu fɔe le eta o.—Lod. 19:11.\n11. Ne hamemetsitsiwo le aɖaŋu ɖom na ame si dzi nu te ɖo la, aleke woate ŋu asrɔ̃ Elihu ƒe kpɔɖeŋua?\n11 Ɣeaɖewoɣi la, ahiã be woaɖo aɖaŋu na ame aɖe si dzi nu te ɖo la hã alo woaɖɔe ɖo. (Gal. 6:1) Aleke hamemetsitsiwo ate ŋu awɔ esiae? Anyo be woasrɔ̃ Elihu ƒe kpɔɖeŋua. Elihu ɖo to Hiob ƒe nyawo nyuie hese veve ɖe enu. (Hiob 33:6, 7) Esi Elihu va se Hiob ƒe nuŋububu gɔme ko hafi wòɖo aɖaŋu nɛ. Hamemetsitsi siwo srɔ̃a Elihu ƒe kpɔɖeŋua la aɖo to nyuie ahadze agbagba be yewoase amea ƒe nɔnɔmea gɔme. Eyome, ne woɖo aɖaŋu na amea la, woƒe nyawo ate ŋu awɔ dɔ ɖe edzi.\nFA AKƆ NA WO\n12. Esi Naomi srɔ̃ kple viaŋutsu eveawo ku la, aleke wòse le eɖokui me?\n12 Naomi nye nuteƒewɔla si lɔ̃ Yehowa. Gake le srɔ̃a kple viaŋutsu eveawo ƒe ku megbe la, megadi be woayɔ ye be Naomi o, ke boŋ, woayɔ ye be “Mara,” si gɔmee nye “Veve.” (Rut 1:3, 5, 20, etenuŋɔŋlɔ, 21) Naomi lɔ̃xoyɔvi Rut ku ɖe eyama ŋu le eƒe xaxawo me. Menye ɖeko Rut na kpekpeɖeŋu siwo Naomi hiã laeo, ke efa akɔ nɛ hã. Rut to nya bɔbɔe aɖe, si tso eƒe dzi me la dzi ɖee fia Naomi be yelɔ̃e, eye yeakpe ɖe eŋu.—Rut 1:16, 17.\n13. Nu ka tae ame siwo srɔ̃ ku la hiã míaƒe kpekpeɖeŋu?\n13 Ne mía nɔvi Yehowa subɔla aɖe ƒe srɔ̃ ku la, ehiã be míakpe ɖe eŋu. Míate ŋu atsɔ kadodo kplikplikpli si nɔa atsu kple asi dome la asɔ kple ati eve siwo tsi le wo nɔewo xa. Ne ƒeawo va le yiyim la, atiawo ƒe kewo ɖea alɔ ɖe wo nɔewo me heblana ɖe wo nɔewo ŋu. Ne woho atia ɖeka ɖa eye wòku la, esia ate ŋu agblẽ nu le evelia ŋu vevie. Nenema kee ne ame aɖe srɔ̃ ku la, ate ŋu axa nu ɣeyiɣi didi aɖe. Paula, * si srɔ̃ ku kpata la, gblɔ be: “Ðeko nye agbe bliboa tɔtɔ, eye wɔna vɔ le ŋunye. Xɔ̃nye vevitɔ la megava li o. Srɔ̃nyee megblɔa nye nya ɖe sia ɖe na. Ne mele dzidzɔ kpɔm la, ekpɔa dzidzɔ kplim, eye ne mele ɣeyiɣi sesẽwo me tom la, ekpena ɖe ŋunye. Eyae faa akɔ nam ne mele nu xam. Mese le ɖokuinye me abe ɖe nye ametia ƒe akpa ɖeka ku ene.”\nAleke míate ŋu akpe ɖe ame siwo srɔ̃ ku la ŋu? (Kpɔ memama 14-15 lia) *\n14-15. Aleke míate ŋu afa akɔ na ame aɖe si srɔ̃ ku?\n14 Ke aleke míate ŋu afa akɔ na ame aɖe si srɔ̃ ku? Afɔ vevi gbãtɔ si nàɖe ye nye be nàƒo nu na amea, ne ewɔ na wò be mènya nya si tututu nàgblɔ o gɔ̃ hã. Paula, si ƒe nya míegblɔ va yi la, gblɔ be: “Menya be nuƒoƒo tso ku ŋu menɔa bɔbɔe na amewo o. Wovɔ̃na be, ɖewohĩ nya si yewoagblɔ la masɔ o. Gake nu si ganyra wu nya si mesɔ o gbɔgblɔe nye be woagagblɔ nya aɖeke kura o.” Ðewohĩ, ame si le nu xam le eƒe ame vevi si ku ta la mele mɔ kpɔm be míagblɔ nya wɔdɔɖeamedzi kokoko o. Paula gblɔ be: “Ne nɔviawo gblɔ nam be, ‘Evem be srɔ̃wò ku’ la, ema ɖeɖe dzea ŋunye.”\n15 William, si srɔ̃ ku ƒe aɖewoe nye esi va yi la, gblɔ be: “Edzɔa dzi nam ne amewo gblɔ srɔ̃nye ŋuti nya aɖe; esia kana ɖe edzi nam be wolɔ̃e eye wode bubu eŋu. Nuƒoƒo tso eŋu alea ɖea vi nam ŋutɔ. Esia nana nye dzi dzea eme, elabena nyemelɔ̃a nu le srɔ̃nye gbɔ o, eye ewɔ akpa vevi aɖe le nye agbe me.” Ahosi aɖe si ŋkɔe nye Bianca gblɔ be: “Ne nɔviwo do gbe ɖa kplim eye wodzro mawunyakpukpui ɖeka eve aɖewo me kplim la, esia faa akɔ nam. Ne woƒo nu tso srɔ̃nye ŋu alo woɖo to nye nyawo esi mele nu ƒom tso srɔ̃nye ŋu la, esia kpena ɖe ŋunye ŋutɔ.”\n16. (a) Nu kae wòle be míawɔ na ame aɖe si ƒe ame vevi aɖe ku? (b) Le Yakobo 1:27 ƒe nya nu la, agba kae le mía dzi?\n16 Abe ale si Rut ku ɖe Naomi si zu ahosi la ŋui ene la, ehiã be míayi edzi anɔ kpekpem ɖe ame siwo ƒe ame vevi aɖe ku la ŋu. Paula, si ŋu míeƒo tsoe la, gblɔ be: “Le srɔ̃nye ƒe ku megbe teti la, nɔviwo kpe ɖe ŋunye ale gbegbe. Gake ɣeyiɣi aɖe megbe la, ame sia ame trɔ ɖe eƒe gbe sia gbe dɔwo ŋu. Ke hã, nuwo trɔ keŋkeŋ le nye agbe me. Eɖea vi ŋutɔ ne amewo de dzesii be ame si le eƒe ame vevi aɖe ƒe ku fam la hiã yewoƒe kpekpeɖeŋu ɣleti geɖe, alo ƒe geɖe gɔ̃ hã, le kua megbe.” Ele eme be ame sia ame to vovo. Ame aɖewo tea ŋu trɔna ɖe woƒe nɔnɔme yeyea ŋu kaba. Gake le ame bubuwo gome la, ɣesiaɣi si wole dɔ aɖe alo nane si wo kple wo srɔ̃ lɔlɔ̃a wɔna tsã wɔm ko la, esia ɖoa ŋku edzi na wo be yewo srɔ̃ megali o. Menye amewo katãe xaa nu le mɔ ɖeka aɖe nu o. Mina míaɖo ŋku edzi be, Yehowa de bubu mía ŋu eye ede dɔ asi na mí be míalé be na ame siwo srɔ̃ ku la.—Xlẽ Yakobo 1:27.\n17. Nu ka tae ame siwo wo srɔ̃ dzo le wo gbɔ la hiã míaƒe kpekpeɖeŋu?\n17 Le srɔ̃tɔ aɖewo gome la, wo srɔ̃ dzo le wo gbɔ hegblẽ wo ɖi, eye ele be woado dzi le vevesese si gbegbe esia nye na wo la me. Joyce, si srɔ̃a dzo le egbɔ le nyɔnu bubu ta la, gblɔ be: “Srɔ̃gbegbea vem ŋutɔ; ne ɖe srɔ̃nye ku la, anye ne mevem nenema gbegbe o. Ne afɔku aɖe mee wòku le alo dɔe wòlé ku la, ekema, manye nu si wòɖo wɔ o. Gake le go sia me la, ɖe wòɖoe gblẽm ɖi. Mese le ɖokuinye me be eɖi gbɔ̃m eye eklo bubu le ŋunye.”\n18. Nu kae míate ŋu awɔ atsɔ akpe ɖe ame siwo wo srɔ̃ dzo le wo gbɔ la ŋu?\n18 Ne míewɔa dɔmenyonu suesuesuewo na ame siwo wo srɔ̃ dzo le wo gbɔ la, míetoa esia me kana ɖe edzi na wo be míelɔ̃ wo. Wohiã na xɔlɔ̃ nyuiwo fifia si wotsi akogo la ale gbegbe. (Lod. 17:17) Aleke nàte ŋu ana woakpɔe be yenye wo xɔlɔ̃? Àte ŋu adi numeɖenu sue aɖe ahakpe wo. Azɔ hã, àte ŋu awɔ ɖoɖo wò kpli wo miaɖe modzaka ɖekae alo miayi gbeadzi. Nu bubu si nàgate ŋu awɔe nye be, nànɔ wo kpem enuenu be woava kpɔ gome le miaƒe ƒometadedeagu me kpli mi. Ne èwɔnɛ alea la, àna Yehowa nakpɔ dzidzɔ, elabe Yehowa “tsɔ ɖe ame siwo ƒe dzi gbã gudugudu la gbɔ,” eye enye ‘ahosiwo takpɔla.’—Ps. 34:18; 68:5.\n19. Esi nya siwo le 1 Petro 3:8 la le susu me na wò la, nu kae nèɖo kplikpaa be yeawɔ?\n19 Eteƒe madidi o, ne Mawu Fiaɖuƒea va le anyigbaa dzi ɖum la, ‘míaŋlɔ xaxawo katã be.’ Míele mɔ kpɔm na ɣeyiɣi si me “tsãnuwo magava susu me na ame, alo ava ame ƒe dzi me o” la vevie ŋutɔ. (Yes. 65:16, 17) Hafi ɣemaɣi naɖo la, mina míakpe ɖe mía nɔewo ŋu eye míato míaƒe nyagbɔgblɔ kple nuwɔnawo dzi aɖee afia be míelɔ̃ mía nɔvi Yehowa subɔlawo katã.—Xlẽ 1 Petro 3:8.\nNu kae míate ŋu asrɔ̃ tso ale si Yehowa kpe ɖe Lot kple Hiob ŋu la me?\nNufiame kae le Naomi ƒe ŋutinyaa me na mí?\nAleke míate ŋu akpe ɖe ame siwo wo srɔ̃ dzo le wo gbɔ kple ame siwo srɔ̃ ku la ŋu?\n^ mm. 5 Lot, Hiob, kple Naomi subɔ Yehowa nuteƒewɔwɔtɔe, ke hã, ehiã be woado dzi le xaxa siwo va wo dzi la me. Nyati sia dzro nu si míate ŋu asrɔ̃ tso nu si me woto me la me. Gakpe ɖe eŋu la, edzro nu si tae wòle vevie be míagbɔ dzi ɖi na mía nɔviŋutsu kple mía nɔvinyɔnu siwo le nɔnɔme sesẽwo me tom, ase veve ɖe wo nu ahafa akɔ na wo la me.\n^ mm. 57 NU SI LE EDZI YIM LE FOTOA ME: Nu te ɖe nɔviŋutsu aɖe dzi vevie wòle ‘nu ƒom kple adã’ eye hamemetsitsi aɖe le to ɖomee dzigbɔɖitɔe. Ɣebubuɣi esi nɔviŋutsua ƒe dzi dze eme la, hamemetsitsia le aɖaŋu nyui aɖewo ɖom nɛ.\n^ mm. 59 NU SI LE EDZI YIM LE FOTOA ME: Atsu kple asi aɖe kpe nɔviŋutsu aɖe si tsi wu wo, si srɔ̃ ku eteƒe medidi o la, va wo ƒe me. Wole dze ɖom tso ŋkuɖodzinya nyui aɖewo ŋu tso srɔ̃a ŋu.\nƉoe Ɖe Amewo Ɖoe Ɖe Amewo Kpe Ðe Amewo Ŋu Woado Dzi Le Xaxawo Me


MARC nye nɔvi le Canada, eye woxɔe ɖe dɔwɔƒe aɖe si wɔa robotmɔ sesẽwo na yamenutomeyimɔ ŋuti dɔwɔƒewo. Ewɔa ŋutilãmedɔ ɣeyiɣi aɖe ko, si na wòzu gbesiagbe mɔɖela. Ke dɔdzikpɔla aɖe gblɔ na Marc be yewoadoe ɖe ŋgɔ—awɔ dɔ kwasiɖaa katã, gake wòaxɔ fetu gã. Nu kae Marc wɔ?\nAmy nye nɔvinyɔnu aɖe le Philippines, eye wònɔ mɔɖeɖedɔa wɔm esime wòsusɔ vie wòawu suku nu. Esi wòwu enu la, wodo dɔ aɖe si abia be wòawɔ dɔ kwasiɖa bliboa katã la ɖe egbɔ, si axɔ eƒe ɣeyiɣiawo katã, gake wòaxɔ fetu gã. Nyametsotso kae Amy wɔ?\nMarc ƒe nyametsotso to vovo na Amy tɔ, eye nu siwo do tso eme na wo la ɖee fia be, nunya le aɖaŋu si woɖo na Kristotɔ siwo nɔ blemadu si nye Korinto la me. Apostolo Paulo ŋlɔ be: “Ame siwo wɔa xexe sia ŋuti dɔ la nenɔ abe ame siwo mele eŋuti dɔ wɔm bliboe o ene.”—1 Kor. 7:29-31.\nWɔ Xexea Ŋuti Dɔ, Gake Menye Bliboe O\nHafi míase nu si dzɔ ɖe Marc kple Amy dzi la, mina míadzro gɔmesese si le nya “xexea” (si woyɔna le Helagbe me be koʹsmos) si Paulo zã le eƒe agbalẽ si wòŋlɔ na Korintotɔwo me la ŋu me kpɔ. Nya koʹsmos si wozã le mawunyakpukpui ma me la fia xexea me nuɖoanyi si me míele—si nye amegbetɔƒome bliboa—eye eku ɖe míaƒe gbe sia gbe nu hiahiãwo, abe dɔƒe, nuɖuɖu, kple nudodo ene, ŋuti. Hafi mía dometɔ akpa gãtɔ nakpɔ gbe sia gbe nu hiahiã siawo gbɔ la, ele be woawɔ ŋutilãmedɔ. Nyateƒee, ehiã be, míawɔ xexea ŋuti dɔ, hafi míate ŋu atsɔ agbanɔamedzi si Ŋɔŋlɔawo gblɔ be ele mía dzi be, míakpɔ mía ŋutɔwo kple míaƒe ƒomewo ƒe nu hiahiãwo gbɔ la. (1 Tim. 5:8) Gake míenyae hã be, “xexea nu va yina.” (1 Yoh. 2:17) Eya ta míewɔa xexea ŋuti dɔ le ale si wòahiã ko nu, ke menye “bliboe” o.—1 Kor. 7:31.\nBiblia me ɖaŋuɖoɖo ma, be míagawɔ xexea ŋuti dɔ bliboe o la, ʋã nɔvi gbogbo aɖewo wogbugbɔ ŋku lé ɖe woƒe nɔnɔmewo ŋu, ɖe ɣeyiɣi si wozãna ɖe woƒe dɔwɔɖui ŋu la dzi kpɔtɔ, eye wova le agbe tsɛ nɔm. Esia wɔwɔ na wokpɔe be, yewova le dzidzɔ kpɔm le agbe me wu tsã, elabena wova kpɔa ɣeyiɣi geɖe ɖe woƒe ƒomewo kple Yehowa ƒe subɔsubɔdɔa wɔwɔ ŋu. Hekpe ɖe eŋu la, woƒe agbe tsɛ nɔnɔ na wova ɖoa ŋu ɖe Yehowa ŋu geɖe wu ale si woɖoa ŋu ɖe xexea ŋu. Wò hã àte ŋu awɔe alea—anɔ agbe tsɛ, bene nàte ŋu azã ɣeyiɣi geɖe wu ɖe Mawu Fiaɖuƒe la ƒe nuwo ŋua?—Mat. 6:19-24, 33.\n“Mía Kple Yehowa Dome Va Le Kplikplikpli Wu Tsã”\nMarc, si ƒe nya míegblɔ va yi la, wɔ ɖe Biblia ƒe aɖaŋuɖoɖo be míagawɔ xexea ŋuti dɔ bliboe o la dzi. Egbe ɖoƒe gã si wotsɔ ɖo eŋkume, si me ga geɖe le la, xɔxɔ. Le ŋkeke ʋɛ aɖewo megbe la, Marc ƒe amegã gblɔ nɛ be yewoada ɖe dɔa ƒe fetu dzi, ne wòable enu wòalɔ̃ axɔe. Marc gblɔ be: “Tetekpɔ ye. Megagbe ake.” Nu ka tae wògbe? Eɖe eme be: “Mía kple srɔ̃nye, Paula, míedi be Yehowa subɔsubɔ nanye nu vevitɔ na mí le agbe me. Eya ta míeɖoe be míanɔ agbe tsɛ. Míedo gbe ɖa na Yehowa be wòana nunya mí míaɖo míaƒe taɖodzinua gbɔ, eye míeɖo ŋkeke si koŋ dzi míadze Yehowa subɔsubɔ geɖe wu gɔme.”\nPaula gblɔ be: “Menye agbalẽŋlɔla le kɔ aɖe dzi, hewɔa dɔ ŋkeke etɔ̃ kwasiɖa sia kwasiɖa, eye fetu si mexɔna la nyo. Mewɔ gbesiagbe mɔɖeɖedɔa hã. Ke hã, abe Marc ene la, medi be matsɔ ɖokuinye ana Yehowa asubɔ le afi sia afi si Fiaɖuƒe gbeƒãɖelawo ƒe hiahiã lolo le wu. Ke hã, esi meŋlɔ agbalẽ na nye amegã be, mele asi ɖem le dɔ ŋu la, egblɔ nam be mɔnukpɔkpɔ aɖe ʋu teti ye nye ema be woaɖo ame aɖe agbalẽŋlɔlagã, eye be medze nɛ. Agbalẽŋlɔlagã ƒe fetu alolo wu agbalẽŋlɔlawo katã tɔ le kɔa dzi, gake meɖoe kplikpaa be, maɖe asi le dɔa ŋu. Esi megblɔ susu si ta nyemedi be maxɔ mɔnukpɔkpɔ sia o la na nye amegã la, ekafum ɖe nye xɔse ta.”\nEma megbe kpuie la, wode dɔ asi na Marc kple Paula be woazu mɔɖela veviwo le hame sue aɖe me le Canada ƒe nuto aɖe si sa ɖe aga me. Nu kae do tso woƒe ʋuʋua me? Marc gblɔ be: “Esi meɖe asi le dɔwɔɖui si me ga geɖe le, si mezã nye agbenɔƒe ƒe afã kloe wɔ ŋu la, vɔvɔ̃ vi aɖe nɔ menye, gake Yehowa yra míaƒe subɔsubɔdɔa. Míekpɔa dzidzɔ gã si dona tso gbɔgbɔmenuwo nana ame bubuwo me. Ɣeyiɣiawo katã ƒe subɔsubɔdɔa na míele dzidzɔ geɖe kpɔm le míaƒe srɔ̃ɖeɖe me hã. Nu siwo le vevie ŋutɔŋutɔ ŋue míeɖoa dze tso—siwo nye gbɔgbɔmenuwo. Mía kple Yehowa dome va le kplikplikpli wu tsã.” (Dɔw. 20:35) Paula gblɔ kpee be: “Ne èɖe asi le wò dɔ ŋu, eye nèdzo le aƒe si me nɔnɔ ma wò me la, ele be nàɖo ŋu ɖe Yehowa ŋu bliboe. Nu mae míewɔ, eye Yehowa yra mí. Nɔvi siwo le míaƒe hame yeyea me la nye ame veviwo na mí, eye wonana míesena le mía ɖokui me be wolɔ̃ mí, eye be míaƒe wɔƒe hiã. Fifia la, mele ŋusẽ si megblẽna ɖe nye dɔwɔɖui ŋu tsã la zãm le kpekpem ɖe amewo ŋu le gbɔgbɔ me. Dzi le dzɔyem glo le dɔdeasi sia wɔwɔ me.”\n‘Eme Nyo Nam, Gake Nyemenɔ Dzidzɔ Kpɔm O’\nAmy, si hã ŋu míeƒo nu tsoe va yi, ya wɔ nyametsotso si to vovo na Marc tɔ. Elɔ̃ xɔ dɔ si me ga geɖe le, gake wòaxɔ eƒe ɣeyiɣiawo katã, si wotsɔ ɖo eŋkume la. Amy gblɔ be: “Le ƒe gbãtɔ me la, menɔ vevie dom nu le subɔsubɔdɔa me, gake meva kpɔe be vivivi la, Fiaɖuƒea ƒe nuwo megava nɔ vevie nam le agbe me wu ale si woadom ɖe ŋgɔ le dɔ me o. Mɔnukpɔkpɔwo su asinye meyi ŋgɔ, eye meva nɔ nye ŋusẽ katã zãm ɖe ale si mawɔ agayi ŋgɔ ɖe edzii ŋu, eye nu siawo katã va zu tetekpɔ nam. Esi nye agbanɔamedziwo va nɔ dzidzim ɖe edzi le dɔa me la, nyemegava nɔ vovo kpɔm ɖe subɔsubɔdɔa wɔwɔ ŋu o. Mlɔeba la, meva dzudzɔ gbeƒãɖeɖe kura.”\nEsi Amy trɔ kpɔ megbe la, egblɔ be: “Le ganyawo gome la, eme nyo nam. Mezɔ mɔ geɖe, eye ɖoƒe si nɔ asinye le dɔ me la na ame geɖe de bubu ŋunye wòvivi nunye. Ke hã, nyemenɔ dzidzɔ kpɔm o. Ga nɔ asinye ya, gake nye kuxiawo hã sɔ gbɔ. Meva nɔ ɖokuinye biam be, nu ka gbɔe wòtso hã. Mlɔeba meva de dzesii be, esi mekplɔ dɔwɔɖui ɖo le xexea sia me la, ‘metra mɔ tso xɔse la gbɔ’ kloe. Esia wɔe be, metsɔ ‘vevesese geɖe’ ŋɔ ɖokuinye flofloflo, abe ale si tututu Mawu ƒe Nya la gblɔe ene.”—1 Tim. 6:10.\nNu kae Amy wɔ? Egblɔ be: “Mebia hamemetsitsiwo be woakpe ɖe ŋunye ŋusẽ nagaɖo ŋunye le gbɔgbɔ me, eye megate kpekpeawo dede. Esime míenɔ ha dzim le kpekpe aɖe me la, mewó avi. Meɖo ŋku ale si menɔ dzidzɔ kpɔm le ƒe atɔ̃ siwo mekpɔ gome le nuŋeŋedɔa me abe mɔɖela ene la dzi, togbɔ be meda ahe le ŋutilã me ɣemaɣi hã. Menyae be, ele be madzudzɔ ɣeyiɣigbegblẽ anɔ ga yome tim, eye be ele be matsɔ Fiaɖuƒea ƒe nuwo aɖo nɔƒe gbãtɔ. Mena woɖiɖi ɖoƒe si menɔ le dɔ me la, si wɔe be fetu si mexɔna fifia la nye esi mexɔna tsã ƒe afã ko, eye megadze gbeƒãɖeɖedɔa wɔwɔ gɔme ake.” Amy gblɔ kple dzidzɔ be: “Mete ŋu wɔ mɔɖeɖedɔa ƒe ʋɛ aɖewo, eye mekpɔ dzidzɔ le eme. Fifia mesena le ɖokuinye me be, nye dzi dze eme, eye nyemese le ɖokuinye me alea kpɔ esime menɔ nye ɣeyiɣi ƒe akpa gãtɔ zãm nɔ dɔ wɔm na xexea o.”\nÐe wò hã àte ŋu atrɔ asi le wò nɔnɔmewo ŋu ahanɔ agbe tsɛa? Ne èwɔe alea, eye nèzã ɣeyiɣi si su asiwò la tsɔ do Fiaɖuƒea ƒe nuwo ɖe ŋgɔ la, wò hã àte ŋu akpɔ dzidzɔ le agbe me wu tsã.—Lod. 10:22.\nÐe nàte ŋu atrɔ asi le wò nɔnɔmewo ŋu ahanɔ agbe tsɛa?\n“Ele Nunye Vivim Xoxo!”\nDavid nye Kristotɔ hamemetsitsi le Amerika, eye wòdi be ye hã yeava zu ɣeyiɣiawo katã ƒe subɔla abe ye srɔ̃ kple ye viwo ke ene. Ewɔ ɖoɖo wɔa ŋutilãmedɔ ɣeyiɣi aɖe ko, eye wòte gbesiagbe mɔɖeɖedɔa wɔwɔ. Ðe tɔtrɔ sia si wòwɔ la na wòle dzidzɔ kpɔm le agbe me wu tsãa? Le ɣleti aɖewo megbe la, David ŋlɔ agbalẽ na exɔlɔ̃ aɖe, gblɔ be: “Naneke menaa ame ƒe dzi dzea eme wu esia o: be woa kple eƒe ƒomea woatsɔ ɣeyiɣiawo katã anɔ Yehowa subɔm. Mesusui be axɔ ɣeyiɣi aɖe hafi mɔɖeɖedɔa wɔwɔ nava mam, gake ele nunye vivim xoxo! Nye dzi koe dze eme!”\nMarc kple Paula le gbeadzi


Suklidɔ Ƒomevi Evelia—Nu Si Akpe Ðe Ŋuwò Nàɖe Eƒe Afɔkua Dzi Kpɔtɔ\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Myanmar Nepali Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Turkish Twi Ukrainian Urdu Vietnamese Xhosa Zulu\nSuklidɔ—Aleke Nàwɔ Aɖe Eƒe Afɔkua Dzi Kpɔtɔ?\nAME geɖe va le suklidɔ alo aɖuɖɔvividɔ lém ale gbegbe be eva zu xexea me godoo ƒe kuxi. Suklidɔ siwo amewo léna wu la ƒomevi evee li. Suklidɔ ƒomevi gbãtɔ dzea egɔme tso ɖevime, eye ɖɔktawo mekpɔ kpɔ ta nɛ o. Míaƒo nu tso suklidɔ ƒomevi evelia, si le suklidɔléla 90 le alafa me ŋu la ŋuti le nyati sia me.\nTsã la, wobunɛ be ame tsitsiwo koe léa suklidɔ ƒomevi evelia sia, gake fifia ɖeviwo hã va le dɔ sia lém. Ke hã dɔ sia ŋuti nunyalawo gblɔ be woate ŋu aƒo asa na suklidɔ ƒomevi evelia va se ɖe afi aɖe. Ne ènya nu ʋɛ aɖewo tso dɔ vɔ̃ɖi sia ŋu la, aɖe vi geɖe na wò. *\nNu Kae Nye Suklidɔ?\nEnye dɔléle si nana be sukli sɔa gbɔ ɖe ʋu me na ame fũu akpa. Dɔléle sia nana be ale si sukli toa ʋukawo me yia lãmenugbagbeviwo gbɔ be ŋusẽ nanɔ wo ŋu la megawɔa dɔ le ɖoɖo nu o. Esia gblẽa nu le ŋutinu vevi aɖewo ŋu, eye wònana hã be ʋu megasina le lã me na ame nyuie o. Ɣeaɖewoɣi la, esia tea ŋu wɔnɛ be wotsoa afɔ alo afɔbidɛ na amewo, ŋku gbãna na wo alo woléa ayikudɔ. Dzidɔ kple tutudɔ wua suklidɔléla gbogbo aɖewo.\nAmi ƒe agbɔsɔsɔ fũu akpa ɖe lã me na ame koŋ gbɔe suklidɔ ƒomevi evelia tsona. Dɔ sia ŋuti nunyalawo gblɔ be ne ami sɔ gbɔ ɖe dɔ me alo ali me na ame la, efia be amea le suklidɔ lé ge kpuie. Vevietɔ la, edze abe ne ami le ƒomeɖe kple aklã me la, enana be sukli megawɔa dɔ le lã me na ame nyuie o ene. Nu kae nàte ŋu awɔ atsɔ aɖe afɔku sia dzi kpɔtɔ?\nNu Etɔ̃ Siwo Nàte Ŋu Awɔ Atsɔ Aɖe Suklidɔléle Ƒe Afɔkua Dzi Kpɔtɔ\n1. Nɔ sukli si le lã me na wò la ƒe agbɔsɔsɔme dom kpɔ nenye be àte ŋu alé dɔ sia bɔbɔe. Zi geɖe la, lãmesẽkuxi aɖe si nana be sukli ƒe agbɔsɔsɔ si le ʋua me yia dzi wu ale si dze la doa ŋgɔ na suklidɔ ƒomevi evelia. Sukli ƒe dzi yiyi kple suklidɔ siaa menyo o, gake vovototo le wo dome. Togbɔ be woate ŋu alé suklidɔ nu hã la, womekpɔ kpɔ atike si adae haɖe o. Gake ame siwo sukli sɔ gbɔ ɖe ʋu me na dometɔ aɖewo te ŋu na sukli ƒe agbɔsɔsɔmea ɖɔ ɖo. Sukli ƒe agbɔsɔsɔ ɖe ʋu me na ame sia ƒe dzesi aɖeke medzena wokpɔna o. Eya tae wòtea ŋu dzɔna be amewo menyana kura be dɔ sia le yewo ŋu o. Le numekulawo ƒe nyatakaka nu la, lãmesẽkuxi sia si doa ŋgɔ na suklidɔa la le ame miliɔn 316 ŋu le xexea me godoo gake ame akpa gãtɔ menya o. Le kpɔɖeŋu me, woka nya ta be le United States ɖeɖe dzaa la, ame siwo sukli sɔ gbɔ ɖe ʋu me na akpa la dometɔ 90 le alafa me menya be kuxi sia le yewo ŋu o.\nKe hã, sukli ƒe agbɔsɔsɔ ɖe lã me na ame gblẽa nu le ame ŋu. Sukli ƒe agbɔsɔsɔ ɖe lã me na ame siae hea suklidɔ ƒomevi evelia vɛ. Nyitsɔ laa la, wova de dzesii be etea ŋu nana be amewo léa tagbɔdɔ bɔbɔe hã. Ne èkpe fũu akpa, mewɔa dɔ sesẽ o, alo suklidɔ le wò ƒometɔ aɖewo ŋu la, ate ŋu anɔ eme be sukli sɔ gbɔ ɖe lã me na wò xoxo. Anyo be nàna woado wò ʋu kpɔ.\n2. Nɔ Nuɖuɖu Nyuiwo Ðum. Aɖaŋuɖoɖo si gbɔna dzi wɔwɔ aɖe vi na wò ne èwɔ edzi ɣesiaɣi si wòanya wɔ: Ðe nu si nèɖuna la dzi kpɔtɔ wòanɔ ʋɛ wu. No tsi, tii kple kɔfi le esi teƒe be nànɔ aha viviwo nom. Ðu abolo siwo wotsɔ nuku blibowo wɔ kple mɔli, ɖu makaroni ʋɛ aɖe ko, eye nàƒo asa na nuɖuɖu siwo ŋu wotrɔ asi le fũu. Ðu lã siwo me ami menɔna fũu o, tɔmelã, ne kple ayi ƒomeviwo.\n3. Nɔ kame dem. Kamedede ate ŋu ana sukli ƒe agbɔsɔsɔ si le ʋu me na wò la naɖiɖi akpɔtɔ eye wòana makpe wu ale si dze o. Numekula aɖe ɖo aɖaŋu be woazã ɣeyiɣi siwo wotsɔ kpɔa television la ƒe akpa aɖe atsɔ ade kame.\nMàte ŋu atrɔ wò lãmenugbagbeviwo o, gake àte ŋu atrɔ ale si nènɔa agbee. Nu siwo ana míanɔ lãmesẽ me wu wɔwɔ aɖe vi na mí.\n^ mm. 3 Nyɔ! mekafua nuɖuɖu alo kamedede ƒomevi aɖe koŋ be eyae nyo wu o. Ele be ame sia ame ŋutɔ nada tiatia siwo ku ɖe dɔ sia ŋu la kpɔ eye wòado ta ɖe atikewɔlawo gbɔ hafi atso nya me ku ɖe nu si wòawɔ ŋu.\n“Metso Ðe Eŋu Kaba!”—Gbebiame\nAleke nèwɔ nya be yeate ŋu alé suklidɔ bɔbɔe?\nEsi menɔ dɔ yeye dim la, mena ɖɔkta aɖe dom kpɔ, eye wògblɔ nam be ne nyemedi nane wɔ kaba o la mele suklidɔ lé ge. Nu ene aɖewoe na be mate ŋu alé dɔ sia bɔbɔe: dɔ sia bɔ ɖe to si me tɔ menye la me tɔwo dome, nye ƒometɔ aɖewo lé dɔ sia, mekpe fũu akpa, eye nyemedea kame hã o. Esi wònye be nyemate ŋu atrɔ nu eve gbãtɔawo o ta la, meɖoe be matrɔ eve mamlɛawo ya.\nNu Kae Nèwɔ?\nMeyi ɖɔkta aɖe si ɖoa aɖaŋu tso suklidɔ ŋu la gbɔ, eye wòɖe kadodo si le nuɖuɖu, kamedede, ame ƒe kpekpeme kple suklidɔ dome la me nam nyuie. Meɖoe be matrɔ asi le ale si menɔa agbee ŋu. Meɖua amagbewo hafi ɖua nu susɔeawo. Esia nana be meɖia ƒo hafi va ɖua nuɖuɖu kpekpe siwo medea ame ƒe lãmesẽ dzi abe amagbewo ene o la. Medea kame edziedzi, nu si medzudzɔ ƒe geɖee nye esi va yi.\nÐe Nèkpɔ Dzidzedzea?\nLe ɣleti 18 me la, nye kpekpeme dzi ɖe kpɔtɔ abe teƒe ɖeka le ewo me ene, eye wòdzɔ dzi nam kaka. Meɖoe kplikpaa be nyemaganɔ abe tsã ene o. Suklidɔ menye nu woafe kpli o!